title: Laitialanselkä

text: Laitialanselkä on Vesijärven lounainen selkä. Se käsittää Hollolan kirkonkylän luoteispuoleiset vesialueet itäisenä rajanaan Enonselkä. Laitialanselän rannat ovat kaislikkoa ja rantapeltoisena maaseutumaisena ympäristönä siellä on runsaasti vesilintuja. Alueella on Laasonpohjan neljä luonnonsuojelualuetta.


title: Laitialanselkä

text: Laitialasellälle laskee Hammonjoki. Laitialanselkä jatkuu Manskiveen, jonka pohjoispuolella on Asikkalan Viitaila. Hollolan kirkonkylässä ja siitä itään Laitialanselällä sijaitsevat Hollolan seurakunnan Parinpellon leirikeskus.


title: Laitialanselkä

text: Laitialanselän rannalla on mm. Laitialan kartano sekä Hollolan kunnan Manskiven toimintakeskus, joka nykyään on pääasiassa kunnan nuorisotoimen käytössä. Manskiven toimintakeskus ja Parinpellon leirikeskus voivat tarjota majoitusta myös ulkopuolisille ryhmille.


title: Laitialanselkä

text: Laitialan kartanosta pohjoiseen sijaitsee Laitialan uimaranta, jolla on lehtomainen pysäköintialue ja kaislikkoalueen välissä sijaitseva pitkä laituri. Alueella on telttailtu jokamiehen oikeudella.


title: Laitialanselkä

text: Vesijärviprojektien yhteydessä Laitialanselällä on harjoitettu voimakasta hoitokalastusta.


title: Mazda 929

text:
Mazda 929 on automalli, jota valmistettiin vuosien 1973–1998 aikana neljä sukupolvea. Mazda 929 oli suunniteltu edustusautoksi ja Mazdan malliston suurimmaksi henkilöautomalliksi. Kaikki mallit ovat takavetoisia. Mallin edeltäjänä oli Mazda 1500/1800. 929:n korvasi vuonna 1996 Mazda Xedos 9.
Mazda 929 HV
Mazda 929 HB
Mazda 6929 HC
Mazda 929 HD


title: Mårten Ericsson

text: Mårten (Martin) Georg Ericsson ent. Blomqvist (s. 27. lokakuuta 1898 Munsala) oli suomalainen jääkärikapteeni. Hänen vanhempansa olivat maanviljelijä Erik Blomqvist ja Maria Sofia Dalkarl. Hänet vihittiin avioliittoon vuonna 1941 Ella Emilia Räsäsen kanssa.


title: Mårten Ericsson

text: Ericsson kävi kansakoulun ja viisi luokkaa Uudenkaarlepyyn seminaarissa oppikoulua sekä yhden vuoden Vaasan ruotsalaista yhteiskoulua. Jääkärialipäällystölle järjestetylle aktiiviupseerikurssille hän osallistui Kadettikoulussa vuonna 1921, taktiikan soveltamiskurssille Suojeluskuntain päällystökoulussa hän osallistui vuosina 1924, 1925 ja 1926, Kadettikoulun erikoiskurssin hän suoritti vuosina 1927–1928, komppanianpäällikkökurssin Suojeluskuntain päällystökoulussa hän suoritti vuosina 1929 ja 1935, talvisotakurssin hän suoritti vuonna 1930 ja luutnanttikurssin vuonna 1937.


title: Mårten Ericsson

text: Ericsson liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 25. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Kengitysseppäkurssin hän suoritti Libaussa vuonna 1917.


title: Mårten Ericsson

text: Ericsson saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan lähetiksi ja kengitysseppien esimieheksi ensin 1. Jääkärirykmentin 1. jääkäripataljoonan, josta hänet komennettiin 1. jääkärirykmentin 3. jääkäripataljoonaan lähetiksi ja kengitysseppien esimieheksi. Hän otti osaa taisteluihin Tampereella, Kämärällä ja Viipurissa.


title: Mårten Ericsson

text: Suomen sisällissodan jälkeen Ericsson palveli Helsingin jalkaväkirykmentissä, josta myöhemmin muodostettiin Itämeren jalkaväkirykmentti n:o 1 ja lopuksi Porin rykmentti. Hän toimi joukkueenjohtajana 5. komppaniassa. Armeijasta hän erosi 1. huhtikuuta 1919. Sotiminen ei hänen osaltaan ollut vielä loppu vaan hän liittyi 14. huhtikuuta 1919 Karjalan (Aunuksen) retkikuntaan, jossa toimi 2. pataljoonan 2. komppanian joukkueenjohtajana ja 8. kesäkuuta – 11. elokuuta 1919 komppanian päällikkönä. Otti osaa taisteluihin muun muassa Vitelessä, Tuuloksessa ja Alavoistella. Hän toimi Munsalan suojeluskunnan paikallispäällikkönä ajalla 15. helmikuuta 1920 – 1. elokuuta 1921, sen jälkeen Vaasan suojeluskuntapiirin 1. huhtikuuta 1927 viidennen ja 1. heinäkuuta 1928 alkaen kahdeksannen alueen päällikkönä sekä opettajana lukuisilla Vaasan suojeluskuntapiirin alipäällystö- ja päällystökursseilla. Hän hoiti 11. helmikuuta – 14. kesäkuuta 1929 piirin 1. sotilasohjaajan tehtäviä.


title: Mårten Ericsson

text: Talvisotaan Ericsson osallistui JR 9:n komppanianpäällikkönä ja myöhemmin 2. pataljoonan komentajana, osallistuen taisteluihin Länsi-Kannaksella. Välirauhan aikana hän toimi samassa tehtävässä ja Vaasan suojeluskuntapiirin 8. alueen päällikkönä. Jatkosotaan hän osallistui JR 61:ssä komppanianpäällikkönä aina siihen asti kun hän haavoittui 28. syyskuuta 1941. Haavoista parannuttuaan hänet määrättiin Vaasan varuskunnan komendantin viransijaiseksi ja myöhemmin Vaasan vartio- ja esikuntakomppaniaan päälliköksi. Hän osallistui jalkaväenupseereille tarkoitetulle pioneerikurssille vuonna 1941, Vaasan kenttäoikeuden jäsenenä hän toimi vuosina 1942–1944.


title: Mårten Ericsson

text: Sotien jälkeen Ericsson toimi komppanianpäällikkönä JR 4:ssä vuonna 1945. Vaasan sotainvalidipiirin puheenjohtajana hän toimi vuosina 1943–1944 ja toiminnanjohtajana vuosina 1946–1952. Vuodesta 1953 alkaen hän viljeli omistamaansa maatilaa aina vuoteen 1959 asti. Hän on sivutoimenaan toimittanut Geologiselle tutkimuslaitokselle malmihavaintoja.


title: Mårten Ericsson

text: Vaasan suojeluskuntapiirin kunniatuomioistuimen jäsenenä Ericsson toimi vuonna 1934 ja kunnianeuvoston jäsenenä vuosina 1935–1939.


title: Hans Elo

text: Hans Einer Elo (15. huhtikuuta 1891 Uusikirkko Tl – 24. marraskuuta 1981 Rauma) oli suomalainen jääkärimajuri. Hänen vanhempansa olivat maanviljelijä Hans Stenros-Laurila ja Olga Palmroos. Hänet vihittiin avioliittoon vuonna 1923 Elly Tuomisen kanssa.


title: Hans Elo

text: Hän kävi kansakoulun ja yksityisesti keskikoulukurssin Viipurissa vuonna 1926. Suojeluskuntaupseerikurssin Suojeluskuntain päällystökoulussa hän suoritti vuonna 1922 ja täydennyskurssin vuonna 1924, reserviupseerikurssin hän suoritti vuonna 1926, taktiikan soveltamiskurssin hän suoritti vuonna 1928 ja komppanianpäällikkökurssin vuonna 1933.


title: Hans Elo

text: Tämä kalantilainen merimies liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 27. lokakuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella, josta hänet siirrettiin 23. maaliskuuta 1917 pataljoonan pioneerikomppaniaan.


title: Hans Elo

text: Hän saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 2. Krenatöörirykmentin 1. Jyväskylän pataljoonan 1. komppaniaan, josta hänet komennettiin 14. huhtikuuta 1918 päälliköksi 3. komppaniaan, jonka mukana otti osaa taisteluihin Mannisella, Kuljussa, Sääksjärvellä, Tampereella, Vesilahdella sekä rykmentin etenemiseen Pälkäneen, Aitoon, Luopioisten ja Lammin kautta Koskelle.


title: Hans Elo

text: Suomen sisällissodan jälkeen hän palveli edelleen 2. Krenatöörirykmentissä ja nyt 1. komppaniassa vääpelinä sen hajottamiseen asti, jolloin hänet siirrettiin 17. heinäkuuta 1918 Viipurin vartiopataljoonaan komppanianvääpeliksi, josta edelleen myöhemmin muodostettuun Terijoen rajavartiopataljoonaan. Hän erosi armeijasta 4. joulukuuta 1918 ja liittyi 1. tammikuuta 1919 Eräjärven suojeluskuntaan paikallispäälliköksi, missä toimi vuoden loppuun asti, jolloin hänet siirrettiin harjoituspäälliköksi Pohjois-Hämeen suojeluskuntapiiriin. Akaan–Toijalan suojeluskuntaan hän siirtyi 1. kesäkuuta 1920 ja edelleen Pyhärannan suojeluskunnan paikallispäälliköksi hän siirtyi 1. joulukuuta 1920 ja oli tehtävässä vuoden 1921 loppuun saakka, jonka jälkeen hän siirtyi Varsinais-Suomen suojeluskuntapiirin 12. alueen ja 1. helmikuuta 1927 alkaen 13. alueen päälliköksi.


title: Hans Elo

text: Talvisotaan hän osallistui komppanianpäällikkönä JR 13:n konekiväärikomppaniassa ja osallistui taisteluihin Summassa. Myöhemmin hänet komennettiin Suomen suojeluskuntapiirin esikuntaan toimistoupseeriksi. Välirauhan aikana hän toimi Vakka-Suomen suojeluskuntapiirin taisteluvälineupseerina ja sotilasohjaajana. Jatkosotaan hän osallistui Jalkaväenkoulutuskeskus 18:ssa pataljoonan komentajana ja koulutusupseerina. Pataljoonan nimi muutettiin myöhemmin Järjestelykeskus 1:ksi. Vuodesta 1943 alkaen hän toimi Maaselän esikunnassa koulutusupseerina ja Osasto Elon komentajana Henkilötäydennyskeskus 8:ssa.


title: Hans Elo

text: Sotien jälkeen hän työskenteli osastonhoitajana ja kustannuslaskijana Rauman Nahkatehdas Oy:ssä.


title: Hyundai Scoupe

text: Hyundai Scoupe on korealaisen Hyundain valmistama 2-ovinen coupé. Sillä on sama etuvetorakenne kuin Hyundai Ponylla.


title: Reino Ericsson

text:
Reino Bernhard Ericsson (25. tammikuuta 1897 Lammi – 22. huhtikuuta 1938) oli suomalainen jääkärimajuri. Hänen vanhempansa olivat ylimetsänhoitaja Bernhard Ericsson ja Hilma Hedvig Halonen. Hänet vihittiin avioliittoon ensimmäisen kerran vuonna 1920 Aslaug Catharina Neuenstedtin kanssa ja toisen kerran vuonna 1927 Jeanne Madeleine Ermenegin kanssa.
Ericsson kävi seitsemän luokkaa Helsingin maanviljelyslyseota ja yhden luokan yksityisesti Kokkolan yhteiskoulua vuonna 1927. Komppanianpäällikkökurssin Taistelukoulussa hän suoritti vuonna 1928.


title: Reino Ericsson

text: Ericsson liittyi vapaaehtoisena Saksassa sotilaskoulutusta antavaan Jääkäripataljoona 27:ään 29. helmikuuta 1916 ja sijoitettiin 1. komppaniaan, josta hänet siirrettiin myöhemmin pataljoonan ratsuosastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahden ja Aa-joella.


title: Reino Ericsson

text: Ericsson saapui Suomeen (Vaasaan) kornetiksi ylennettynä jääkärien pääjoukon mukana 25. helmikuuta 1918 ja sijoitettiin joukkueenjohtajaksi Suomen valkoiseen armeijaan Karjalan ratsujääkärirykmentin 1. eskadroonaan, josta hänet komennettiin myöhemmin 6. Jääkärirykmentin esikuntaan lähettiupseeriksi ja otti osaa taisteluihin Suomen sisällissodassa Viipuria vastaan käydyissä taisteluissa.


title: Reino Ericsson

text: Suomen sisällissodan jälkeen Ericsson palveli Karjalan ratsujääkärirykmentissä, josta hänet komennettiin joulukuun puolivälissä 1918 yhden ratsuväkijoukkueen johtajana rajavartiotehtäviin itärajalle. Rajavartiotehtävistä hän palasi maaliskuussa 1919 ja määrättiin Hämeen ratsurykmenttiin. Armeijasta hän erosi 29. lokakuuta 1919. Armeijasta erottuaan hän liittyi suojeluskuntaan 12. joulukuuta 1919 ja sijoitettiin Oulun suojeluskuntaan paikallispäälliköksi, mistä hänet siirrettiin myöhemmin Oulunsalon suojeluskuntaan samaan tehtävään. Armeijan palvelukseen hän palasi uudelleen 31. maaliskuuta 1920 ja hänet sijoitettiin Hämeen ratsurykmentin 1. eskadroonaan ja 29. kesäkuuta 1927 alkaen 2. eskadroonan päälliköksi. Uudenmaan rakuunarykmentin talouspäällikön tehtävät hän otti vastaan 15. kesäkuuta 1928. Helsingin suojeluskuntapiirin 1. sotilasohjaajaksi hänet komennettiin 1. syyskuuta 1928. Helsingin sotilaspiirin apulaispiiripäälliköksi hänet komennettiin 15. helmikuuta 1933 ja edelleen Tuusulan sotilaspiirin päälliköksi 1. heinäkuuta 1933. Uudenmaan rakuunarykmentin yleisesikuntaupseerina hän toimi 3. joulukuuta 1935 alkaen, josta hänet siirrettiin 28. helmikuuta 1936 Ratsuväen aliupseerikoulun johtajaksi. Hennalan aliupseerikoulun johtajana hän toimi 15. huhtikuuta 1920 – 5. tammikuuta 1921 ja pioneeripataljoonassa 10. lokakuuta – 11. marraskuuta 1923 väliset ajat. Hämeen ratsurykmentin talouspäällikön tehtäviä hän hoiti 22. helmikuuta – 28. kesäkuuta 1927 välisenä aikana.


title: Reino Ericsson

text: Ericsson toimi Hämeen ratsurykmentin kunnianeuvostossa, jonka jäsenenä hän toimi vuonna 1924 ja puheenjohtajana vuonna 1927, Ratsuprikaatin kunniatuomioistuimen jäsenenä hän toimi vuonna 1928. Hänet on haudattu Lahteen.


title: Joutsenprinsessa ja lumottu valtakunta

text: Joutsenprinsessa ja lumottu valtakunta ("The Swan Princess: The Mystery of the Enchanted Kingdom") on yhdysvaltalainen animaatioelokuva vuodelta 1998. Se on "Joutsenprinsessa"-elokuvasarjan kolmas osa ja jatko-osa elokuville "Joutsenprinsessa" sekä "Joutsenprinsessa ja taikavuoren salaisuus". Elokuvan ohjasi edelliset elokuvatkin ohjannut Richard Rich.


title: Joutsenprinsessa ja lumottu valtakunta

text: "Joutsenprinsessa ja lumottu valtakunta" on elokuvasarjan viimeinen osa, jonka kuvat on piirretty käsin. Vuonna 2012 julkaistu elokuvasarjan neljäs osa "Joutsenprinsessan joulu" on tietokoneanimioitu.


title: Joutsenprinsessa ja lumottu valtakunta

text: Suomenkielisen version äänirooleissa ovat muun muassa Antti Pääkkönen, Seppo Pääkkönen, Seela Sella, Topi Lehtipuu, Petteri Summanen ja Veikko Honkanen.


title: Puertoriconkehrääjä

text: Puertoriconkehrääjä ("Antrostomus noctitherus") on erittäin uhanalainen Puerto Ricossa elävä kehrääjälintu .


title: Puertoriconkehrääjä

text: Kooltaan puertoriconkehrääjä on noin 22 cm. Linnun vatsa on mustan ja valkoisen kirjava. Selän väritys on harmaan keltaisen ja mustan kirjava. Päälaki puertoriconkehrääjällä on harmaa ja silmänympärys on väriltään ruosteenruskea. Ulkonäöltään puertoriconkehrääjä muistuttaa männikkökehrääjää ("Antrostomus carolinensis") ja antillienhaukkakehrääjää ("Chordeiles gundlachii") .


title: Puertoriconkehrääjä

text: Puertoriconkehrääjä elää 75–230 metrin korkeudessa avoimilla tai puoliavoimilla pensaikkoalueilla ja pensaikkoisissa metsissä kalkkikivialueilla. Ravintonaan lintu käyttää hyönteisiä, erityisesti kovakuoriaisia ja perhosia. Puertoriconkehrääjäkannan kooksi arvioidaan 1 400 – 2 000 yksilöä . Suurin lajiin kohdistuva uhka on elinympäristön tuhoutuminen. Lisäksi nuoria lintuja saalistavat saarelle levinneet suopöllöt ("Asio flammeus") ja mahdollisesti myös keltanokkamatkijat ("Margarops fuscatus") .


title: In Rainbows – From the Basement

text: In Rainbows - From the Basement on englantilaisen rock-yhtyeen Radioheadin livevideo, joka julkaistiin vuonna 2008. Se sisältää kymmenen tulkintaa yhtyeen albumin "In Rainbows" kappaleista ja bonus CD:n, joka ilmestyi aikaisemmin "In Rainbowsin" discbox-versiolla. Video julkaistiin vain digitaalisesti, iTunes Storessa.


title: In Rainbows – From the Basement

text: Video kuvattiin studiossa Covent Gardenissa.


title: In Rainbows – From the Basement

text: Kaikki kappaleet tehnyt Radiohead.


title: In Rainbows – From the Basement

text: Videolta puuttuu kaksi "In Rainbowsin" kappaletta: "Faust Arp" ja "Jigsaw Falling into Place".


title: Heavy Horses

text: Heavy Horses on brittiläisen Jethro Tull-yhtyeen yhdestoista studioalbumi, joka julkaistiin huhtikuussa 1978. Se jatkaa edellisalbumi "Songs from the Woodin" tyyliä, jossa yhdistyvät progressiivinen rock sekä folkrock. Levy ylsi top 20:een sekä Britanniassa että Yhdysvalloissa.


title: Heavy Horses

text: Ian Andersonin sanoitukset kertovat tällä levyllä realistisista aiheista edellislevyn metsän taruolentojen ja myyttejen sijaan. Albumin teemana ovat maaseudun elämä ja sen muutokset ja uhat nykymaailmassa. Esimerkiksi albumin nimikappale kertoo hevosen syrjäyttämisestä työjuhtana. Levyn nimi ja nimikappale viittaavat Englannin maaseudun työhevosiin.


title: Heavy Horses

text: Musiikillisesti "Heavy Horsesia" on sanottu Jethro Tullin albumeista monimutkaisimmaksi. Sanoitusten ohella myös levyn sävellykset ovat melankolisia. Edellisalbumi "Songs from the Woodiin" verrattuna solisti Ian Andersonin äänen on sanottu kehittyneen rajumpaan ja karheampaan suuntaan. Samalla itse yhtyeen soiton on sanottu olevan ”tiukempaa” kuin "Songs from the Woodilla". Mukana on vaikutteita englantilaisesta kansanmusiikista, mikä ilmenee melodioissa, akustisissa kitaroissa, mandoliineissa sekä Andersonin huilunsoitossa.


title: Heavy Horses

text:
Curved Air -yhtyeen Darryl Way soittaa viulua kappaleissa ”Acres Wild” ja ”Heavy Horses”.A-puoli
B-puoli


title: Bursting Out

text:
Bursting Out on Jethro Tull -yhtyeen syyskuussa 1978 julkaistu ensimmäinen varsinainen livealbumi. Se nauhoitettiin saman vuoden kevään Euroopan-kiertueella. Albumista on julkaistu myös yhden CD:n versio, jolta puuttuu joitakin kappaleita. Vuoden 2004 remasteroitu versio on tupla-CD, joka sisältää koko albumin. A-puoli
B-puoli


title: Bursting Out

text:
A-puoli
B-puoli


title: Studebaker

text: Studebaker, oik. Studebaker Corporation, oli yhdysvaltalainen autotehdas, joka sijaitsi South Bendissä Indianassa. Vuonna 1852 perustettu yhtiö valmisti alkujaan kaivosvaunuja. Vuonna 1868 se rekisteröitiin nimellä Studebaker Brothers Manufacturing Company. Kun Studebaker ryhtyi valmistamaan sähkö- ja bensiinikäyttöisiä kulkuvälineitä 1902, se toimi yhteistyössä muiden bensiinikäyttöisten kulkupelien valmistajien kanssa vuoteen 1911. Vuonna 1913 Studebaker toi markkinoille ensimmäiset bensiinikäyttöiset autot omalla ”Studebaker”-merkillään.


title: Studebaker

text: 1910- ja 1920-luvuilla Studebaker oli Yhdysvaltojen suurimpia teollisuusyrityksiä. Vuosina 1916–1924 sen pörssiarvo määritti osaltaan Dow Jones -teollisuusindeksiä.


title: Studebaker

text: Studebaker Corporation valmisti myös muita automerkkejä, vuosina 1927–1930 Erskine- ja 1932–1933 Rockne-autoja. Ne olivat loistoauto Studebakeria halvempia automerkkejä.


title: Studebaker

text: Vuonna 1954 detroitilainen Packard Motors Company osti yhtiön, ja Studebakerista tuli Studebaker Packard Corporationin yksi osasto vuosiksi 1957–1962. Vuonna 1962 se otti jälleen käyttöön vanhan nimensä Studebaker Corporation. Studebaker luopui autonvalmistuksesta 1966, mutta yhtiö pysyi itsenäisenä sijoitusyhtiönä vuoteen 1967, jolloin se yhdistyi Worthingtoniin ja yhtiön nimeksi tuli Studebaker-Worthington Corp.


title: Studebaker

text: Ensimmäiset Studebaker-autot tuotiin Suomeen jo ennen ensimmäistä maailmansotaa. Maahantuojana oli Ab Walfrid Alfthan Oy, joka toi Studebakereita vuosina 1912–1913 runsaat 20 kappaletta. Vuodesta 1925 alkaen Studebakerin edustajana Suomessa toimi Korpivaara Oy siihen saakka, kunnes Studebaker luopui autojen valmistuksesta. Studebaker-henkilöautoja rekisteröitiin 1930-luvun ajan melko runsaasti: huippuvuonna 1938 lukumäärä oli 818. Kuorma- ja linja-autona Studebaker ei ollut kovin yleinen, mutta niilläkin oli Suomessa joukko uskollisia käyttäjiä. Vuonna 1939 Studebaker oli Suomen kahdeksanneksi yleisin henkilöautomerkki 3,1 prosentin osuudella rekisteröidyistä autoista.


title: Studebaker

text: Toisen maailmansodan jälkeen Studebaker-autojen tuonti Suomeen jäi vähäiseksi säännöstelyn vuoksi. Vuoden 1954 lopussa Suomen ajoneuvorekisterissä oli 744 Studebaker-henkilöautoa ja 264 Studebaker-kuorma-autoa. Vuonna 1961 Studebaker Lark -henkilöauto maksoi Suomessa 1 430 000 markkaa (vuoden 2005 rahassa 27 170 euroa), mikä oli reilut kaksi kertaa niin paljon kuin Volkswagen Kuplan hinta (610 000 mk/11 590 €) ja hieman enemmän kuin Mercedes-Benz 180:n hinta (1 230 000 mk/23 370 €). Vuoden 1963 lopussa Studebakereita oli rekisterissä vielä noin 600 autoa, mutta tämän jälkeen sitä ei mainittu ajoneuvorekisterissä enää omana merkkinään. Viimeiseksi Suomessa esitellyksi Studebakeriksi jäi vuoden 1962 uutuus, Avanti-urheiluauto. Studebakerin tuonti Suomeen päättyi valmistajan lopettaessa toimintansa vuonna 1966.


title: Ratsun kierto

text: Ratsun kierto on matemaattinen ongelma, johon liittyy shakissa käytettävä ratsu ja shakkilauta. Tarkoituksena on liikuttaa ratsua laudalla niin, että se käy jokaisessa ruudussa kerran ja vain kerran. Ongelmalle on useita ratkaisuja. Normaalilla shakkilaudalla (8 x 8) on tasan 26 534 728 821 064 sellaista ratkaisua, joissa ratsu lopettaa ruudulle, jota se uhkaa alussa. Tällöin kyseessä on silmukka jossa lopetusruudusta pääsee takaisin alkuun. On olemassa myös ratkaisuja, joissa viimeisestä ruudusta ei ole mahdollista päästä takaisin aloitusruutuun. Lukuun on laskettu mukaan myös ratkaisujen käänteiset muodot (siirrot takaperin).


title: Ratsun kierto

text: Monista ratkaisuista on löydettävissä taikaneliön ominaisuuksia. Taikaneliössä jokaisen vaaka-, pysty- ja vinorivin summa on sama. Tällaista taikaneliötä, jossa luvut vastaavat ratsun kierron siirron järjestyslukua ei ole mahdollista luoda, vaikkakin lähellä olevia ratkaisuja on löydetty. Tämä matemaattinen ongelma ratkaistiin tietokoneen avulla vuonna 2003.


title: Ratsun kierto

text: Ratsun kierto on aina mahdollista toteuttaa "m * n "kokoisella laudalla, jossa m pienempi tai yhtäsuuri kuin n, jos yksi tai useampi seuraavista ehdoista ei täyty:


title: Ratsun kierto

text: Pienin mahdollinen neliönmuotoinen lauta, jolla sen voi suorittaa on 5 x 5 -lauta.


title: Ratsun kierto

text: Ratsun kiertoa voi myös pelata eräänlaisena kaksinpelinä. Tällöin molemmat siirtävät vuorotellen ratsujaan, kunnes jompikumpi ei voi enää liikuttaa ratsuaan uudelle ruudulle. Tällöin toinen pelaaja on voittanut.


title: Shakkilauta

text: Shakkilauta on shakissa ja muissa peleissä käytettävä ruutulauta.


title: Shakkilauta

text: Neliön muotoinen lauta koostuu 64 ruudusta, jotka ovat kahdeksassa pystysuorassa "linjassa" ja kahdeksassa vaakasuorassa "rivissä". Joka toinen ruutu on tumma ja joka toinen vaalea, ja niistä käytetään yleensä nimityksiä "mustat ruudut" ja "valkeat ruudut". Shakkilauta voi olla esimerkiksi muovia, puuta, pahvia tai norsunluuta.


title: Shakkilauta

text: Lauta asetetaan ennen shakkipeliä niin, että kummallakin pelaajalla on oikeassa alakulmassa valkea ruutu.


title: Shakkilauta

text: Laudassa on linjat a–h sekä rivit 1–8, ja tämä voi näkyä laudan reunassa. Näin shakin siirrot voidaan helpommin merkitä muistiin.


title: Shakkilauta

text: Samanlaista pelilautaa käytetään myös tammipelissä.


title: Camp Rock

text: Camp Rock on Disney Channelin elokuva vuodelta 2008. Suomen ensi-ilta Disney Channelilla oli 3. lokakuuta 2008.


title: Camp Rock

text: Camp Rock kertoo Mitchiestä, joka haluaisi päästä etenkin nuorten suosimalle kesäleirille Camp Rockille. Mitchien perheellä ei ole kuitenkaan varaa kustantaa leiriä - Mitchien äidin pitopalvelu alkaa pyöriä, ja Mitchien isä lajentaa rautakauppaansa. Tullessaan kuitenkin kotiin viimeisen koulupäivänsä jälkeen Mitchietä odottaa mukava yllätys. Hänen äitinsä pitopalvelu on saanut tehtäväkseen huolehtia leiriläisten ruokapuolen, ja Mitchie pääsee leirille alennushintaan!


title: Camp Rock

text: Hieman aikaisemmin nuori Connect 3 yhtyeen jäsen Shane Gray on marssinut ulos kuvauksista. Bändin muut jäsenet päättävät lähettää Shanen leirille Camp Rockille, jossa Connect 3 perustettiin 3 vuotta aikaisemmin. Bändin jäsenet perustelevat aiettaan sillä, että Shane saa tavata Brown-setänsä. Shane ei kuitenkaan haluaisi mennä leirille, joten hänet pakotetaan sinne.


title: Camp Rock

text:
Mitchie saapuu leirille ja tapaa heti ensimmäiseksi Caitlynin. Caitlyn on ystävällinen Mitchielle, ja kertoo mielenkiintoisia asioita leiriläisistä. Leirin diiva Tess Tyler on kuuluisan TJ Tylerin tytär, ja on siis itsekin melko kuuluisa. Kun Tess sitten tulee pilkkaamaan Caitlynin vanhempien ammatteja, ottaa Mitchie ohjat käsiinsä ja esittäytyy. Mitchie kertoo nimensä ja isänsä ammatin, mutta kuten arvata saattaa Tess ei ole kiinnostunut. Mitchie sepittää valheen jonka mukaan hänen äitinsä on Kiinan Hot Tunes TV:n johtaja. Valheesta johtuen Mitchie saa suuren suosion Tessin keskuudessa.
Tosiasiassa Mitchie on leirillä vain siksi, että hänen äitinsä on siellä töissä, ja Mitchie auttaa häntä keittiössä.


title: Camp Rock

text: Shane kuulee sattumalta jonkun laulavan tyhjässä salissa, mutta Shane ei ehdi nähdä tyttöä, joten hän rupeaa etsimään "tyttöä ja ääntä". Mitchie ystävystyy Shanen kanssa, josta Tess tulee erittäin vihaiseksi. Lopulta Tess saa tietää Mitchien valehdelleen perheestään ja hän paljastaa koko leirille Mitchien valheen ja Shanen sydän särkyy. Kaikki tuntuvat vihaavan Mitchietä, paitsi Caitlyn. Tess saa myös tietää, että Michie on tyttö, jota Shane etsii, joten hän piilottaa käsikorunsa keittiöön täten lavastaen Michien ja Caitlynin varkaiksi. Brown kieltää heitä esiintymästä loppujameissa.


title: Camp Rock

text: Mitchie kuitenkin pitää mielensä ja keksii keinon päästä esiintymään, siten Shane saa tietää Mitchien olevan hänen etsimänsä tyttö.


title: Kanuunahaupitsi

text: Kanuunahaupitsi on epäsuoraan ammuntaan tarkoitettu tykki, jonka putken pituus on yli 30 kaliiperia, ja joka kykenee ampumaan selvästi yli 45 asteen korotuskulmilla.


title: Kanuunahaupitsi

text: Suomen puolustusvoimien tykkinimikkeistö ei kuitenkaan tunne kanuunahaupitsia itsenäisenä nimikkeenä. Sen sijaan kenttätykit on jaoteltu ainoastaan kanuunoihin ja haupitseihin.


title: Sven Wollter

text: Sven Justus Fredrik Wollter (s. 11. tammikuuta 1934 Göteborg) on ruotsalainen näyttelijä.


title: Sven Wollter

text: Wollter on näytellyt elokuvissa ja televisiossa 1960-luvulta asti. Hän on esiintynyt muun muassa Bo Widerbergin elokuvissa "Komisario Beck tähtäimessä" (1976) ja "Mies Mallorcalta" (1984) sekä Andrei Tarkovskin viimeisessä elokuvassa "Uhri" (1986). Wollterilla oli myös rooli John McTiernanin ohjaamassa yhdysvaltalaisessa elokuvassa "13. soturi" (1999). Håkan Nesserin kirjoihin perustuvassa "Van Veeteren" -sarjassa hän esittää nimiosaa.


title: Peter Sutherland

text: Peter Denis Sutherland, KCMG (25. huhtikuuta 1946 – 7. tammikuuta 2018) oli irlantilainen liikemies ja diplomaatti sekä Fine Gael -puolueen poliitikko.


title: Peter Sutherland

text: Sutherland oli koulutukseltaan lakimies. Hän toimi Irlannin "Attorney Generalina" 1981–1984 ja oli Irlannin EU-komissaarina Jacques Delorsin ensimmäisessä komissiossa 1985–1989 vastuullaan sosiaaliasiat ja kilpailukyky. Hän oli GATTin ja vuosina 1993–1995 Maailman kauppajärjestön (WTO) pääjohtaja.


title: Peter Sutherland

text: Sutherlandin muihin vastuutehtäviin kuului neuvonantajan paikka kansainvälisissä asioissa Hongkongin hallintoelimessä 1998–2005, Yhdistyneiden kansakuntien (YK) hyväntahdon lähettiläänä, Pyhän istuimen (paavin) talousneuvonantajana, Navarran yliopiston IESE Business Schoolissa ja London School of Economicsin hallintoneuvoston puheenjohtajana vuodesta 2006. Hän oli myös YK:n pääsihteeri Kofi Annanin nimittämänä erityislähettiläänä siirtolaisuusasioissa.


title: Peter Sutherland

text: Sutherman oli Britannian Goldman Sachsin hallituksen puheenjohtaja ja toimi vuoteen 2009 myös BP:n hallituksen puheenjohtajana. Hän oli myös Royal Bank of Scotlandin johtajia ja toimi ABB:n hallituksessa.


title: Peter Sutherland

text: Sutherland oli Bilderberg-ryhmän johtokomiteassa, Trilateraalisen komission puheenjohtaja sekä European Round Table of Industrialistsin varapuheenjohtaja.


title: Peter Sutherland

text: Sutherland tunnettiin erityisen avoimen maahanmuuttopolitiikan ajamisesta Euroopan unionissa. Hänen mukaansa Euroopan unionin eri kansallisuuksien tulisi luopua yhdenmukaisuudestaan ja siirtyä monikulttuurisuuteen.


title: Oxelösundin kunta

text: Oxelösundin kunta () on Södermanlandin läänissä sijaitseva Ruotsin kunta. Maakuntajaossa se kuuluu Södermanlandiin. Kunnan keskustaajama on Oxelösund.


title: Oxelösundin kunta

text: Kunnan maapinta-ala on 35,43 neliökilometriä (1.1.2016) ja asukasluku 11 701 henkeä (31.12.2015).


title: Oxelösundin kunta

text: Oxelösundin kunta sijaitsee Itämereen työntyvällä niemellä. Yhteistä maarajaa kunnalla on vain sitä huomattavasti suuremman Nyköpingin kunnan kanssa. Vuonna 2007 kunnassa oli 2,15 km² peltoa, joten saman ajankohdan maapinta-alaan vertaamalla saadaan peltojen osuudeksi 6,0 prosenttia kunnan maapinta-alasta.


title: Oxelösundin kunta

text: Kunnan politiikassa vahvassa asemassa on sosialidemokraattinen puolue.


title: Oxelösundin kunta

text: Oxelösundin taajaväkinen yhdyskunta perustettiin Nikolain maalaiskuntaan vuonna 1899. Oxelösundista tuli oma kunta vasta vuonna 1950, jolloin osasta Nikolain kuntaa tuli Oxelösundin kaupunki ja loppuosa kunnasta liitettiin Nyköpingin kaupunkiin. Oxelösund oli yksi viimeisistä kaupungeista, joita Ruotsiin on perustettu. Vuosien 1971–1974 kuntauudistuksissa muodostettiin kooltaan 2 090 km² laajuinen Nyköpingin kunta. Oxelösund oli kooltaan vain 36 km² ja siten eräs Ruotsin pienemmistä kunnista, mutta kuitenkin se säilytti itsenäisyytensä kuntauudistuksessa.


title: Oxelösundin kunta

text: Vaakunaselitys: "Sinisessä kentässä vasensäde, sen yläpuolella raudanmerkki ja alapuolella ankkuri, kaikki hopeaa." (Ruotsiksi "I blått fält en vänsterstråle, åtföljd ovan av ett järnmärke och nedan av ett ankare, allt av silver.")


title: Oxelösundin kunta

text: Vaakunassa hopeanvärinen raudanmerkki kuvaa terästeollisuutta ja hopeänvärinen ankkuri merenkulkua. Keskellä vaakunaa oleva hopeanvärinen säde puolestaan kuvaa majakanvaloa. Vaakuna hyväksyttiin vuonna 1985.


title: Oxelösundin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 638 Suomessa syntynyttä, mikä vastasi 5,7 prosenttia kunnan väestöstä. Vielä vanhempien vuoden 1984 lopun tietojen mukaan 14,3 prosenttia kunnan asukkaista oli ulkomailla syntyneitä. Tuolloin kunnassa asui 1 097 Suomessa syntynyttä, mikä vastasi 8,2 prosenttia kunnan väestöstä.


title: Oxelösundin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 185 428 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 63 000 kruunua.


title: Oxelösundin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Oxelösundin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Oxelösundin kunta

text: Kunnassa on 1 taajama, jonka osuus kunnan väestöstä vuoden 2010 lopussa oli 97,1 prosenttia. Taajamien ulkopuolella asui tuolloin 323 asukasta. Kunnan ainoa taajama on sen keskustaajama Oxelösund, jossa oli 10 870 asukasta.


title: Oxelösundin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös 50–199 asukkaan pientaajama Svartuddslandet.


title: Oxelösundin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Oxelösundin kunnanvaltuustossa vuodesta 1973 lähtien.


title: Oxelösundin kunta

text: Vuodesta 2016 alkaen kunnassa on yksi piiri, Oxelösundin piiri.


title: Oxelösundin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Oxelösundin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Nicole Brandebusemeyer

text: Nicole Brandebusemeyer (s. 9. lokakuuta 1974 Georgsmarienhütte) on entinen saksalainen jalkapalloilija, pelipaikaltaan keskikenttäpelaaja. Hän kuului pronssia voittaneeseen Saksan joukkueeseen Sydneyn olympialaisissa 2000. Maajoukkueessa hän oli mukana lisäksi MM-kisoissa 1999.


title: Nicole Brandebusemeyer

text: Seuraurallaan hänen suurimmat saavutukset olivat Bundesliigan, cupin ja supercupin mestaruus vuonna 1997 ja Eredivisien mestaruus vuonna 1991.


title: Mats Arehn

text: Mats Arehn (s. 19. kesäkuuta 1946, Tukholma) on ruotsalainen elokuvaohjaaja.


title: Mats Arehn

text: Arehn on ohjannut muun muassa elokuvat" Mies josta tuli miljonääri" (1980), "Istanbul" (1986) sekä osittain Suomessa kuvatun "Valkoisia valheita" (1995).


title: The Chess Monthly

text: The Chess Monthly oli lyhyen aikaa Yhdysvalloissa julkaistu shakkilehti. Sitä julkaistiin vuodesta 1857 vuoteen 1861. Lehteä toimitti diplomaatti ja lingvistiikan professori Daniel Willard Fiske sekä jonkun aikaa Paul Morphy. Eugene B. Cook (1830–1915) ja Sam Loyd pitivät lehden shakkiongelmapalstaa. Lehteä ilmestyi ainoastaan viisi numeroa, mutta se muistetaan silti Tr. Silas Mitchellin artikkelisarjasta, jossa hän paljasti shakkia pelaavan Turkkilaisen toimintaperiaatteen.


title: Stefanie Gottschlich

text: Stefanie Gottschlich (s. 5. elokuuta 1978 Wolfsburg) on entinen saksalainen jalkapalloilija, pelipaikaltaan puolustaja. Hän teki maajoukkuevuosinaan (1997–2006) kolme maalia ja pelasi 43 ottelua. Arvokisoissa hän oli mukana Saksan pronssijoukkueessa Sydneyn olympialaisissa 2000 ja oli lisäksi mukana juhlimassa maailmanmestaruutta vuonna 2003, joka oli myös Saksan ensimmäinen naisten maailmanmestaruus.


title: Kristin Bekkevold

text: Kristin Bekkevold (s. 19. huhtikuuta 1977) on norjalainen entinen jalkapalloilija, hän kuului maajoukkueeseen, joka voitti kultaa vuoden 2000 kesäolympialaisista Sydneystä.


title: Gro Espeseth

text: Gro Espeseth (s. 30. lokakuuta 1972) on entinen norjalainen jalkapalloilija.


title: Gro Espeseth

text: Espeseth pelasi urallaan IL Sandvikenissä ja Trondheims-Ørn SK:ssä. Maajoukkueessa hän pelasi yhteensä 105 ottelua. Hän oli arvokilpailuissa voittamassa Norjalle olympiakultaa Sydneystä 2000, pronssia Atlantasta 1996. MM-kilpailuissa hän saavutti hopeaa Kiinassa 1991 ja oli lisäksi Ruotsissa 1995 voittamassa Norjalle sen ensimmäistä maailmanmestaruutta.


title: Lux Radio Theater

text: Lux Radio Theater oli radioantologiasarja, jota esitettiin Yhdysvalloissa 1934–1955. Sarjan alkuvaiheessa ohjelmisto koostui Broadway-esitysten radioon sovitetuista versioista ja myöhemmin elokuvasovituksista. Sarjaa lähetettiin aluksi NBC Blue Networkin asemien kautta (1934–1935). Sieltä se siirtyi CBS:lle (1935–1954) ja sarjan päätösvuodet lähetettiin NBC:n radioverkossa (1954–1955).


title: Lux Radio Theater

text: Sarjan kuunnelmiin pyrittiin saamaan samat näyttelijät kuin elokuvaversioissakin, joten näyttelijäkaarti oli erittäin nimekäs. Näyttelijöiden joukossa olivat muun muassa Abbott ja Costello, Lauren Bacall, Lucille Ball, Ethel Barrymore, John Barrymore, Lionel Barrymore, Ingrid Bergman, Humphrey Bogart, Charles Boyer, James Cagney, Claudette Colbert, Ronald Colman, Gary Cooper, Joseph Cotten, Joan Crawford, Bing Crosby, Bette Davis, James Stewart, Shirley Temple, Gene Tierney, Spencer Tracy, John Wayne, Jane Wyman, Orson Welles ja Loretta Young. Ohjelman isäntänä toimi Cecil B. DeMille.


title: Lux Radio Theater

text: Sarja on päässyt Radio Hall of Fameen.


title: Lux Radio Theater

text: "Lux Radio Theaterista" tehtiin omat versiot myös Etelä-Afrikassa (1950–1985) ja Australiassa (1939–1951, 1955–1956).


title: Oulun kaupunginjohtaja

text:
Oulun kaupunginjohtajan tehtävä on johtaa Oulun kaupunginhallituksen alaisena kaupungin strategista toimintaa, taloudenhoitoa ja muuta hallintoa. Kaupunginjohtaja vastaa myös seutuyhteistyöstä ja viestinnästä. Kaupunginjohtajan on lisäksi huolehdittava asioista, jotka eivät kuulu kahden apulaiskaupunginjohtajan toimialaan, jotka vastaavat palveluiden järjestämisestä sekä niiden tuottamisesta ja omistajapolitiikasta.
Kaupunginjohtajan toimialaan kuuluvat kaupungin toiminnan ja talouden yleissuunnittelu, elinkeinoasiat, valmiussuunnittelu, talousarvion valmistelu ja sen noudattamisen valvonta, sisäinen valvonta sekä taloushallintoon liittyvät asiat yleensä ja riippumatta siitä mitä lautakuntaa, virastoa tai laitosta asia koskee.


title: Oulun kaupunginjohtaja

text: Lisäksi kaupunginjohtajan toimialaan kuuluvat kaupungin Ouluseutu Yrityspalvelut -palveluyksikön ja hankintalautakunnan johtaminen.


title: Joseph Friedrich von Racknitz

text: Joseph Friedrich von Racknitz (1744–1818) oli Steiermarkista Saksasta kotoisin ollut Racknitzin vapaaherra, joka asui Dresdenissä ja toimi korkea-arvoisena virkamiehenä. Nykyään hänet tunnetaan lähinnä pamfletistaan "Ueber den Schachspieler des Herrn von Kempelen, nebst einer Abbildung und Beschreibung seiner Sprachmachine", joka käsitteli Wolfgang von Kempelenin rakentamaa, Turkkilaiseksi kutsuttua shakkiautomaattia. Racknitz käsitteli oletetun automaation toimintaperiaatetta esittäen omia arveluitaan aiheesta sekä oletuksen, että kyseessä oli huijaus. Pamflettia havainnollistettiin kuvituksella.


title: Joseph Friedrich von Racknitz

text: Racknitzilla oli myös laaja hyönteiskokoelma. Yli 5 000 näytettä sisältävää kokoelmaa säilytetään nykyään eräässä saksilaisessa museossa.


title: Leena Puranen

text: Leena Puranen (s. 16. lokakuuta 1986) on suomalainen naisjalkapalloilija, joka edustaa Damallsvenskanin Jitex BK:ta. Hän pelaa niin sanotulla ”kymppipaikalla”. Puranen edustaa myös Suomen naisten jalkapallomaajoukkuetta. Hän on pelannut maajoukkueessa heinäkuun 2013 loppuun mennessä 55 ottelua ja tehnyt kuusi maalia. Hän kuului Suomen joukkueeseen EM-kilpailuissa 2013 mutta ei päässyt siellä pelaamaan yhtään ottelua. Alle 20-vuotiaiden MM-kisoissa 2006 Puranen kuului Suomen joukkueen aloituskokoonpanoon kuten myös alle 19-vuotiaiden EM-kisoissa 2005 Suomen selviytyessä välieriin.


title: Leena Puranen

text: Suomessa Puranen pelasi muun muassa FC Unitedissa ja HJK:ssa, joissa hän voitti Suomen cupin kolmesti vuosina 2005–2007. Kauden 2007 päätteeksi hän siirtyi HJK:sta Ruotsiin KIF Örebrohon. Lokakuussa 2008 hän siirtyi toiseen Ruotsin pääsarjaseuraan Hammarby IF:ään.


title: Pyöräily kesäolympialaisissa 2004

text: Ateenan kesäolympialaisissa 2004 kilpailtiin kaikkiaan 18 pyöräilylajissa. Maantiepyöräily järjestettiin Ateenan kaduilla, ratapyöräily Olympiavelodromilla ja maastopyöräily Parnitha-vuorella.


title: Pyöräily kesäolympialaisissa 2004

text: Alkuperäinen voittaja Tyler Hamilton antoi kilpailun jälkeen dopingnäytteen, joka sisälsi merkkejä veridopingin käytöstä. Hän sai kuitenkin pitää kultamitalin, koska näytteen tutkinut laboratorio oli jäädyttänyt B-näytteen, eikä sitä voitu tutkia sääntöjen mukaisesti. Vuonna 2011 Hamilton tunnusti käyttäneensä dopingia uransa aikana. Vuonna 2012 Kansainvälinen olympiakomitea hylkäsi Hamiltonin suorituksen ja jakoi mitalit uudestaan.


title: Obbe Philips

text: Obbe Philips (noin 1500-1568) oli yksi varhaisen mennoniittaliikkeen johtohahmoista.


title: Obbe Philips

text: Philips oli katolisen papin avioton poika. Aikuisena hänestä tuli lääkäri, joka harjoitti ammattiaan Leeuwardenissa. Siellä eräs anabaptismin kannattaja surmattiin uskonsa vuoksi, mikä sai Philipsin kiinnostumaan liikkeestä ja sai hänet liittymään siihen. Hän vaikutti yhdessä veljensä Dirk Philipsin, joka aiemmin oli fransiskaanimunkki, kanssa kastajaliikkeen rauhanomaisen suunan kehitykseen. Alkuun liikkeen kannattajia kutsuttiinkin 'obbelaisiksi'. Noin vuonna 1540 Philips kuitenkin luopui liikkeen johdosta ja merkittävimmäksi nousi Menno Simons, josta Philips oli tehnyt vanhimman eli piispan vuonna 1537.


title: Heinämaa (täsmennyssivu)

text: Heinämaa voi tarkoittaa seuraavia:


title: Pantografi

text: Pantografi on karttojen ja piirustusten jäljentämistä varten suunniteltu laite. Jäljentäessä voidaan mittakaavaa muuttaa. Mekaaninen pantografi muodostuu toisiinsa liitetyistä tangoista. Kun A:ta kuljetetaan kuviota pitkin, B piirtää samanlaisen kuvion.


title: Pantografi

text: "Optinen pantografi" muodostaa kopion valaistusta kuvasta lasilevylle, ja se voidaan piirtää läpinäkyvälle paperille tai valottaa valokuvauspaperille.


title: Pantografi

text: "Avaruuspantografilla" voidaan tehdä pienoismallista suurikokoinen veistos tai päinvastoin.


title: Pantografi

text: Pantografin voi tehdä myös puusta tai pahvista.


title: Hurrikaani Erika (2003)

text:
Hurrikaani Erika oli viides nimetty trooppinen myrsky vuoden 2003 Atlantin hurrikaanikaudella ja tuon kauden kolmas trooppinen hirmumyrsky. Se riehui Meksikonlahdella ja sen ympäristössä 14.-17. elokuuta 2003 ja iski maihin Meksikon koillisnurkassa 16. elokuuta.
Erikaa ei aluksi edes luokiteltu hurrikaaniksi, mutta tutkakuvien perusteella laskettiin jälkikäteen, että sen tuulennopeus ylitti voimakaimmillaan juuri ja juuri hurrikaanin rajan. Saffirin-Simpsonin hurrikaaniasteikolla se luokiteltiin voimakkaimmillaankin 1. luokkaan.


title: Hurrikaani Erika (2003)

text: Toisin kuin tuhoisimpien hurrikaanien kohdalla, Erikan nimeä ei ole jäädytetty, vaan se oli ollut jo eräällä vuoden 1997 hurrikaanilla, ja vuoden 2009 viides nimetty myrsky oli jälleen Erika.


title: Hurrikaani Erika (2003)

text:
Erika ja siihen liittyneet rankkasateet aiheuttivat tuhoja Meksikossa ja Yhdysvaltojen Floridassa.
Erikan tieltä evakuoitiin Meksikonlahdella 51 öljynporauslauttaa. Kaksi ihmistä sai surmansa Meksikon puolella, kun heidän autonsa ajautui sillalta jokeen tulvaveden mukana. Matamorosin alueella Meksikossa sateet aiheuttivat mutavyöryjä ja tuuli repi monia kattoja.


title: Dirk Philips

text: Dirk Philips (1504–1568) oli yksi varhaisen mennoniittaliikkeen johtohahmoista.


title: Dirk Philips

text: Philips syntyi papin aviottomanan poikana Leeuwardenissa. Hänestä tuli fransiskaanimunkki, mutta hän liittyi anabaptisti-liikkeeseen yhdessä veljensä Obbe Philipsin kanssa erään anabaptistin marttyyrikuoleman tehtyä heihin vaikutuksen. Yhdessä veljensä kanssa he voimistivat rauhanomaista kastajaliikettä. Kuten Menno Simons, myös Philips kannatti jalkojenpesuseremonian käyttöä.


title: Vilho Nuoreva

text: Vilho Nuoreva (3. lokakuuta 1905 Helsinki – 17. huhtikuuta 1998 Helsinki) oli Helsingin NMKY:n nuorisosihteeri 1920-luvulla ja myöhemmin johtaja. Hän toi muun muassa koripallon ja kerhotoiminnan Suomeen.


title: Yöperhonen (elokuva)

text: Yöperhonen ("La Chienne") on Jean Renoirin ohjaama ranskalainen draamaelokuva vuodelta 1931. Se on Renoirin toinen äänielokuva, ja jotkut kriitikot pitävät sitä Renoirin varhaisimpana mestariteoksena.


title: Yöperhonen (elokuva)

text: Kuvauksessa Renoir käyttää peilejä ja heijastumia korostaman tekopyhyyttä ja ihmisten välisiä mutkikkaita riippuvuussuhteita. Tarina kertoo vanhenevasta toimistotyöntekijästä Maurice Legrandista, jolla on ankara vaimo, ja nuoresta Lucienne "Lulu" -nimisestä naisesta, jota Legrand auttaa kadulla. Heidän välilleen syntyy suhde, jonka motiiveina ovat Lulun poikaystävän ahneus ja Legrandin pako arjesta.


title: Yöperhonen (elokuva)

text: "The New York Timesin" kriitikot valitsivat "Yöperhosen" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Kappelshamn

text: Kappelshamn on pientaajama () Gotlannin saaren pohjoisosassa, Ruotsissa. Vuoden 2000 lopussa pientaajamassa oli 124 asukasta ja vuoden 2005 lopussa asukkaita oli 112. Tuoreimpien vuoden 2010 lopun tietojen mukaan Kappelshamnin pientaajama oli pinta-alaltaan 72 hehtaaria ja sen asukasluku oli 115. Väestötiheys oli siten 159,7 as./km².


title: Kappelshamn

text: Kappelshamnissa on muun muassa satama, ravintola, kauppa, kahvila, uimaranta ja leirintäalue. Jalkapalloseura Kappelshamns IK on kotoisin Kappelshamnista. Myös moottoriurheilurata Gotland Ring sijaitsee alueella.


title: Keone Young

text: Keone J. Young (s. 6. syyskuuta 1947 Honolulu, Havaiji) on yhdysvaltalainen näyttelijä, joka on tehnyt uransa aikana pääasiassa vieraileviarooleja useissa televisiosarjoissa, joista merkittävimmät ovat olleet Tunteissa ja tuoksuissa, sekä Deadwoodissa. Lisäksi Young on tehnyt useita äänirooleja animaatioihin, kuten Action Force, Batman of the Future, Simpsonit, Hi Hi Puffy AmiYumi ja Jake Long – amerikkalainen lohikäärme.


title: Keone Young

text: Youngin isä on kiinalainen ja äiti japanilainen.


title: M/S Ursine

text: M/S Ursine () on luxemburgilaisen Waterways SA:n omistama ro-ro-rahtialus. Alus on rakennettu vuonna 1978 Öresundvarvetin telakalla Landskronassa, Ruotsissa. Kuollutta painoa laivalla on 7 959 tonnia. "Ursine" on rekisteröity Belgian lipun alle ja sen kotisatama on Antwerpen. Nykyisin P&O Ferries operoi aluksella reitillä Hull–Rotterdam.


title: M/S Ursine

text: Ursinen sisaraluksia ovat M/S Vulpine ja M/S Equine.


title: M/S Ursine

text: 27. elokuuta 1978 alus laskettiin vesille ja 29. joulukuuta se luovutettiin Partrederi Ab Nordsjöfraktin omistukseen, joka rekisteröi sen Ruotsin lipun alle nimellä "Britta Oden". Kotisatamaksi tuli Skärhamn. Tämän jälkeen alus aloitti Oden Linesin Ruotsin ja Englannin välisessä liikenteessä. Marraskuussa 1982 alus aikarahdattiin Tor Linen liikenteeseen. Tammikuussa 1988 Britta Oden meni saksalaiselle Neue Flensburger Schiffbau-Gesellschaftin telakalle Flensburgiin, jossa alusta pidennettiin, koneet vaihdettiin ja rakennettiin ylimääräinen kansi. Alun perin aluksen pituus oli 143,26 metriä, leveys 21,25 metriä ja syväys 5,2 metriä. Koneina oli kaksi 16-sylinteristä B&W Alphaa. Tammikuussa alus sai myös nimen "Tor Scandia". Lokakuussa 1998 alus nimettiin jälleen Britta Odeniksi. Rahtaajana jatkoi edelleen Tor Line.


title: M/S Ursine

text: Vuonna 2000 Britta Oden aikarahdattiin Flota Suardiazin liikenteeseen. Helmikuussa 2003 alusta käytettiin Britannian puolustusministeriön sotatarvikekuljetuksissa. Muut ruotsalaisomisteiset ro-ro-alukset sotatarvikekuljetuksissa olivat M/S Tor Anglia (DFDS/Tor Line), M/S Vikingland (Swedish Orient Line), M/S Stena Shipper (Stena RoRo), M/S Gute (Rederi AB Gotland), M/S Anna Oden ja M/S Eva Oden (B&N). Lokakuussa 2003 Cobelfret osti aluksen ja tammikuussa 2004 asetti sen reitille Göteborg–Killingholme. 14. kesäkuuta 2005 alus aikarahdattiin DFDS:n liikenteeseen reitille Göteborg–Killingholme. Elokuussa Britta Oden siirtyi takaisin Cobelfretin liikenteeseen ja linjalle Zeebrugge–Purfleet. Kesäkuussa 2006 luxemburgilainen Waterways SA osti aluksen ja rekisteröi sen Panaman lipun alle. 1. heinäkuuta alus aloitti liikennöinnin Dartfordin ja Vlissingenin välillä. Lokakuussa alus sai nykyisen "Ursine" -nimensä. Lokakuussa 2007 alus aikarahdattiin espanjalaisen Acciona Trasmediterranean liikenteeseen. Lokakuussa 2007 Ursine aikarahdattiin P&O Ferriesin Hullin ja Rotterdamin väliseen liikenteeseen. Nykyisin alus on Belgian lipun alla.


title: Vitjaz

text: Vitjaz () on usean Venäjän laivastossa palvelleen aluksen nimi. Nimensä ne ovat saaneet venäläisen kansanperinteen samannimisen tarusankarin mukaan.


title: Charlie Finn

text: Charlie Finn (s. 18. syyskuuta 1981 Milwaukee, Wisconsin, Yhdysvallat) on yhdysvaltalainen näyttelijä, joka tuli tunnetuksi elokuvasta "Rolling Kansas" ja myöhemmin vierailevastaan roolista televisiosarjassa "Life on a Stick" vuonna 2005. Hänet muistetaan myös Spudin ääniroolista Disneyn animaatiosarjassa "Jake Long – amerikkalainen lohikäärme" sekä tilannekomediasarjasta "Help Me Help You".


title: Rodney Saulsberry

text: Rodney Jerome Saulsberry (s. 11. heinäkuuta 1956 Detroit, Michigan, Yhdysvallat) on yhdysvaltalainen näyttelijä ja ääninäyttelijä, joka on julkaissut muun muassa kaksi kirjaa "You Can Bank on Your Voice" ja "Step Up to the Mic!", jotka käsittelevät ääninäyttelemistä.


title: Rodney Saulsberry

text: Saulsberry syntyi Detroitissa, jossa hän myös opiskeli yliopistossa. Muutettuaan Kaliforniaan hän teki pitkään cameorooleja televisiosarjoihin 1980-luvulta aina 1990-luvulle asti, jonka aikana Saulsberry kiinnostui äänityöstä. Enimmäkseen hän on toiminut mainosäänenä useille televisio- ja radiokanaville, sekä äänittänyt satoja trailereita. Näiden ohella Saulsberry on lainannut ääntään animaatioihin 1990-luvulta lähtien, joista hänet muistetaan parhaiten Robbie Robertsonin ääniroolista Hämähäkkimiehessä, joka lukeutui 1990-luvun suosituimpiin animaatioihin. Lisäksi Saulsberry on ollut mukana muun muassa eri animaatioelokuvien, kuten Leijonakuninkaan laulukuorossa.


title: Rodney Saulsberry

text: Erityisesti hän nousi julkisuuteen julkaistuaan ensimmäisen kirjansa Yhdysvalloissa "You Can Bank on Your Voice" vuonna 2004 ja toisen "Step Up to the Mic!" maaliskuussa 2007.


title: Viherpesu

text: Viherpesu () on pinnallista ympäristöystävällisyyttä, joka ei ulotu mainontaa tai retoriikkaa syvemmälle. Termi on alun perin johdettu englanninkielisestä ilmauksesta "whitewash" (), joka tarkoittaa "virheiden peittämistä tai salaamista".


title: Viherpesu

text: Viherpesua harrastavat erityisesti yritykset, joilla on selkeästi haitallinen vaikutus ympäristöön. Nämä yritykset pyrkivät puhdistamaan mainettaan viestittämällä halua parantaa ympäristön tilaa. Viherpesussa tuotetaan assosiaatioita, jotka liittyvät toiminnan puhtauteen ja ekologisuuteen ilman, että toimintatapoja merkittävästi muutetaan.


title: Viherpesu

text: Suomessa turvetuotantoyritys Vapoa on syytetty aika ajoin viherpesusta.


title: Varjag

text: Varjag (), on ollut usean Venäjän ja Neuvostoliiton laivastoissa palvelleen sotalaivan nimenä.


title: Monza e Brianzan maakunta

text: Monza e Brianzan maakunta (, paikallisella murteella "Pruvincia de Mùnscia e de la Briansa") on maakunta Lombardian hallintoalueella Pohjois-Italiassa.


title: Monza e Brianzan maakunta

text: Monza e Brianzan maakunnan pinta-ala on 405 km, ja asukkaita siellä on vajaat 900 000. Maakunnassa on 55 kuntaa, ja sen pääkaupunki on Monza.


title: Monza e Brianzan maakunta

text: Monza e Brianzan maakunta perustettiin vuonna 2009, se jaettiin Milanon maakunnasta. Päätös uudesta maakunnasta oli tehty vuonna 2004.


title: Monza e Brianzan maakunta

text: Monza e Brianzan maakunta käsittää Brianzan alueen eteläosat. Monzan lisäksi muita suuria kaupunkeja ovat Seregno, Desio ja Lissone.


title: Guitar Hero: On Tour

text: Guitar Hero: On Tour on Vicarious Visionsin kehittämä ja Activisionin julkaisema "Guitar Hero" -pelisarjaan kuuluva musiikkipeli. Peli julkaistiin Nintendo DS:lle vuonna 2009.


title: Compasso d’Oro

text: Compasso d'Oro on italialainen muotoilupalkinto, jonka myöntää Italian teollisen muotoilun yhdistys ADI. Palkinto on Italian merkittävin, ja se on kansainvälisesti arvostettu. Se jaetaan kolmen vuoden välein. Palkittava tuote on italialaista valmistetta, mutta suunnittelija voi olla ulkomaalainen. Suomalaisista sen ovat saaneet Kaj Franck (elämäntyöstä 1957), Harri Koskinen (Muu-tuoli 2004) ja Eero Aarnio (Trioli-lastentuoli 2008). Palkinnon perustamisesta 1954 teki aloitteen italialainen arkkitehti Gio Ponti.


title: Giò Ponti

text: Giò Ponti (18. marraskuuta 1891 Milano, Italia – 16. syyskuuta 1979 Milano) oli italialainen arkkitehti ja muotoilija. Hän oli yksi 1900-luvun merkittävimmistä italialaisista alallaan. Vuonna 1928 Ponti alkoi julkaista arkkitehtuuri- ja muotoiluaiheista "Domus"-lehteä, ja 1941 "Stile"-lehteä.


title: Giò Ponti

text: Ponti oli aloitteentekijänä, kun italialainen muotoilupalkinto Compasso d'Oro 1954 perustettiin.


title: Eddie Guzelian

text: Eddie Guzelian on yhdysvaltalainen käsikirjoittaja ja animaattori, joka on enimmäkseen työskennellyt Disneyn tuottamissa elokuvissa ja animaatiosarjoissa käsikirjoittajana. Hän on myös käsikirjoittanut muutamia jaksoja Warner Bros. Animationin tuottamiin Xiaolin Showdowniin ja Legion of Super Heroesiin.


title: Maceratan maakunta

text: Maceratan maakunta () on maakunta Marchen hallintoalueella Keski-Italiassa Adrianmeren rannalla.


title: Maceratan maakunta

text: Maceratan maakunnan pinta-ala on 2 779 km ja asukasluku noin 320 000. Maakunta muodostuu 55 kunnasta, ja sen pääkaupunki on Macerata.


title: Maceratan maakunta

text: Pääkaupungin lisäksi muita yli 15 000 asukkaan kaupunkeja ovat Civitanova Marche, Recanati, Tolentino ja Potenza Picena.


title: Maceratan maakunta

text: Alueelle ovat tyypillisiä pikkukaupungit ja kumpuileva maasto: yli puolet maakunnasta on vuoristoa, viidennes kukkulamaastoa, kun taas tasankoa on vain rannikolla.


title: Maceratan maakunta

text: Maceratan maakunnan alueella on Monti Sibillinin kansallispuisto sekä kaksi luonnonsuojelualuetta: Abbadia di Fiastra ja Torrichio.


title: Rossi

text: Rossi on muun muassa seuraavien henkilöiden sukunimi:


title: Amy Bruckner

text: Amy Bruckner (oik. Amelia Ellen Bruckner, s. 28. maaliskuuta 1991 Conifer, Colorado, Yhdysvallat) on yhdysvaltalainen näyttelijä, joka tuli tunnetuksi televisiosarjasta Poika tulevaisuudesta. Lisäksi hänet tunnetaan ääniroolistaan Haley Longina animaatiosarjassa Jake Long – amerikkalainen lohikäärme.


title: Amy Bruckner

text: Bruckner syntyi Coniferissa, Coloradossa saksalais-amerikkalaiselle isälle ja amerikkalaiselle äidille.


title: Maksutelevisio

text: Maksutelevisio on palvelu, jossa katsoja maksaa saadakseen tv-kanavan tai yksittäisen ohjelman näkyviin. Maksu-tv-lähetyksiä voidaan vastaanottaa kaapelin, satelliitin ja digi-tv-antennin välityksellä. Maksu-tv:n katsominen vaatii operaattorin maksukortin ja maksukanavakortin lukulaitteen, joka on saatavissa useimpien digiboksin mukana tai palvelun tarjoajalta.


title: Maksutelevisio

text: Maksu-tv-lähetyksiä alun perin saattoi vastaanottaa vain kaapeliverkossa ja satelliittilähetyksissä. Digi-tv:n myötä myös antennitaloudet ovat tulleet maksu-tv:n piiriin. Digi-tv-lähetysten myötä maksu-tv:n katselu on lisääntynyt suomalaisissa kodeissa. Jo neljäsosa suomalaisista kotitalouksista tilaa jotakin maksukanavaa. Maksukanavia katsoo arviolta yli miljoona suomalaista viikoittain. Digi-tv toi maksukanavat antennitalouksien piiriin ja antoi katsojille lisää vaihtoehtoja. Korttipaikalliset digiboksit ja yksi, monta sisältöä tarjoava maksukanavakortti ovat myös madaltaneet kynnystä maksukanavien tilaamiselle .


title: Maksutelevisio

text: Yleisradion entisen toimitusjohtajan Mikael Jungnerin mielestä maksu-tv:n tulo ei köyhdytä Ylen ja mainosrahoitteisia kanavia eikä vähennä tv-maksun oikeutusta. Maksu-tv vain lisää tarjontaa ja toisaalta näyttää kotimaisten ohjelmien vahvuuden. Kilpailu panee perinteiset kanavat tarjoamaan parastaan. Finnpanelin tv-mittaritutkimuksen mukaan mm. Formula 1- ja MM-ralli -sisältöjä tarjoava C More -kanava on Suomen eniten seurattu maksu-tv-kanava .


title: Maksutelevisio

text: PlusTV:n maksukanavia tarjoavan yrityksen nimi oli Digi TV Plus Oy. Se aloitti lähetykset digi-tv:n myötä marraskuussa 2006. Yritystä johti toimitusjohtaja Vesa Mars ja hallituksen puheenjohtajana oli yleisradion entinen toimitusjohtaja Arne Wessberg, joka aikoinaan oli päättämässä digi-tv-lähetysten alkamisesta


title: Maksutelevisio

text: TV Viihde aloitti toimintansa maaliskuussa 2011. TV Viihteen palveluja tarjoavan yrityksen nimi oli TDF Entertainment Oy ja pääomistajana toimi TDF Nordic Oy.


title: Maksutelevisio

text: Antennitaloudet tulivat maksu-tv:n piiriin digi-tv:n myötä. Antennikodeissa maksu-tv-palveluita voi vastaanottaa katselukortin avulla. Antennitalouksiin maksu-tv-palveluita tarjosi pitkään PlusTV yksinoikeudella, mutta vuonna 2011 markkinoille tuli uusi toimija, TV Viihde PlusTV:n kilpailijaksi. TV Viihteen toimitusjohtaja oli ennen PlusTV:llä vaikuttanut Vesa Mars.


title: Maksutelevisio

text: Kaapeliverkossa maksu-tv-palveluita on voinut tilata jo pidempään. Suomessa on useita kaapelioperaattoreita, jotka tarjoavat maksu-tv-palveluita, muun muassa Telia ja DNA Welho.


title: Maksutelevisio

text: Satelliittiverkkoon maksu-tv-palveluita tarjoavat Suomessa Canal Digital ja Viasat. Satelliittilähetysten vastaanottaminen vaatii satelliittipeilin eli lautasantennin.


title: Maksutelevisio

text: Uusin tapa vastaanottaa maksu-tv-palveluita ovat IPTV- eli laajakaista-tv-palvelut. Näitä ovat esimerkiksi Maxivision, Telia TV ja Elisa Viihde.


title: Maksutelevisio

text: C More Total -kanavapaketti sisältää 12 maksullista kanavaa (mm. C More Max, C More Juniori, C More Sport 1, C More Series , C More Max HD, C More Sport 1 HD ja C More Series HD)., jotka pitävät sisällään urheilua, elokuvia ja tv-sarjoja.


title: Maksutelevisio

text: Nelonen Median tarjoama Nelonen Paketti -kanavapaketti sisältää maksu-tv-kanavat Ruutu+ Leffat ja Sarjat, Ruutu+ Urheilu 1, Ruutu+ Urheilu 2 sekä vuonna 2011 aloittaneet Ruutu+ Dokkarit ja Ruutu+ Lapset.


title: Maksutelevisio

text: Viasat tarjoaa 45 maksullista tv-kanavaa, joihin lukeutuvat TV1000-kanavaperhe sekä suuri joukko muita kanavia, mm. Disney Channel, VH1 ja FOX.


title: Maksutelevisio

text: Lisäksi Suomessa toimii Veikkauksen omistama TotoTV.


title: Pablo Correa

text: Pablo Correa (s. 14. maaliskuuta 1967) on uruguaylainen jalkapallovalmentaja ja entinen hyökkääjä. Joulukuusta 2017 lähtien hän on toiminut ranskalaisen AJ Auxerren päävalmentajana.


title: Pablo Correa

text: Correa aloitti jalkapalloilijan uransa montevideolaisessa Nacionalissa 1980-luvulla. Hän edusti Nacionalin lisäksi uruguaylaisseuroista CA Rentistasia, CA Peñarolia, Defensor Sportingia sekä Montevideo Wanderersia. Kaudella 1993–1004 hän pelasi kolme ottelua argentiinalaisseura CA San Lorenzossa.


title: Pablo Correa

text: Vuonna 1995 28-vuotias Correa siirtyi Ranskaan ja AS Nancy-Lorrainen paitaan. Toulloin Divison 2:ssa pelannut seura nousi Correan debyyttikaudella pääsarjatasolle ja Correa oli avainroolissa yhdessä kärkiparinsa Tony Cascarinon kanssa. Kaksikko nousi nopeasti fanien suosikiksi. Correa edusti Nancya uransa loppuun, kauteen 1999–2000 saakka. Päätöskaudella seura sijoittui liigassa sijalle 16 ja putosi sarjasta.


title: Pablo Correa

text: Peliuransa päättymisen jälkeen Correa siirtyi AS Nancy-Lorrainen organisaatiossa valmennuspuolelle. Kesällä 2002 hän nousi Moussa Bezaz'n apuvalmentajaksi. Kehnosti alkaneen Ligue 2 -kauden vuoksi Bezaz sai potkut lokakuussa ja Correa nousi seuran uudeksi päävalmentajaksi. Vaikeuksista huolimatta seura onnistui Correan johdolla säilyttämään paikkansa Ligue 2:ssa kauden 2002–03 päätteeksi.


title: Pablo Correa

text: Correan ensimmäisellä täydellä valmennuskaudella AS Nancy nousi jo lähemmäksi kakkosliigan kärkeä ollen 6:s. Nousu oli selkeänä seuran tavoitteena kaudella 2004–05 ja Correan johdolla tavoite myös täyttyi ja AS Nancy nousi viiden vuoden tauon jälkeen pääsarjatasolle.


title: Pablo Correa

text: Kahta ensimmäistä liigakautta leimasivat loistava alkukausi ja kevätkaudella tullut romahdus. Vaikka joukkue olikin tukevasti keskikastissa sijoittuen sijoille 12 ja 13, oli kevätkauden heikot esitykset pettymyksiä. Kaudella 2005–06 Correa nappasi valmennusuransa toisen pokaalin, kun AS Nancy kaatoi Coupe de la Liguen finaalissa OGC Nicen 2–1. Liigacupin voitto oli seurahistorian ensimmäinen cup-pokaali sitten Coupe de Francen voiton kaudella 1977–78.


title: Pablo Correa

text: Kaudella 2007–08 Correa johdatti AS Nancyn liigassa upeasti neljännelle sijalle. Edelliskausilta tuttua romahdusta ei keväällä nähty ja seura sivusi historiansa parasta liigasijoitusta, edellisestä nelossijasta oli tosin kulunut jo 31 vuotta. Kausi 2007–08 jäikin Correan valmennuskauden parhaaksi saavutukseksi. Seuraavilla kausilla Nancy vajosi alempaan keskikastiin sijoittuen sijoille 15 ja 12. Kausi 2010–11 oli vielä vaikeampi ja Nancy joutui taistelemaan sarjapaikastaan. Maaliskuun lopulla 2011 Correa ilmoittikin jättävänsä seuran kauden jälkeen yhdeksän vuoden valmennusrupeaman päätteeksi. Lähtöpäätöksestään huolimatta Correa sai motivoitua itsensä ja seuransa säilymään sarjassa. Lopulta Nancy sijoittui 13:nneksi ja eroa putoamisviivaan kertyi neljä pistettä.


title: Pablo Correa

text: Tammikuun alussa 2012 Correasta tuli Évian Thonon Gaillardin uusi päävalmentaja. Correan johdolla sarjanousija sijoittui lopulta liigassa hienosti yhdeksänneksi. Kausi 2012/13 alkoi joukkueen osalta kehnosti ja uruguaylaisvalmentaja sai potkut vain neljän ottelun jälkeen, kun Évianilla oli kasassa vain yksi piste.


title: Pablo Correa

text: Lokakuussa 2013 Correa palasi AS Nancy-Lorrainen päävalmentajaksi vuoteen 2016 ulottuvalla sopimuksella. Correan johdolla Nancy oli lähellä paluuta liigaan jo kaudella 2013/14, mutta jäi lopulta neljänneksi kolmeen pisteen päähän SM Caenista. Kaudella 2014/15 Correa luotsasi Nancy oli parhaimmillaan sarjan kakkosena, mutta kevätkauden heikompi jakso pudotti joukkueen kärkisijoilta viidenneksi. Lopulta Correan työ seurassa palkittiin kaudella 2015/16, kun Nancy varmisti nousunsa takaisin liigaan kolme kierrosta ennen sarjan loppua.


title: Pablo Correa

text: Kausi 2016/17 jäi lopulta Correan toisen valmennusjakson ainoaksi pääsarjakaudeksi. Nancy jäi tasaisessa putoamiskamppailussa lopulta toiseksi viimeiseksi kahden pisteen erolla sarjassa säilyneeseen SM Caeniin. Correa jatkoi valmentajana sarjaporrasta alempana, kunnes sai heikon alkukauden myötä potkut elokuussa 2017.


title: Pablo Correa

text: Joulukuussa 2017 Correasta tuli Ligue 2:n hännille juuttuneen AJ Auxerren päävalmentaja.


title: Jean-Marc Nobilo

text: Jean-Marc Nobilo (s. 27. heinäkuuta 1960) on ranskalainen jalkapallovalmentaja.


title: Jean-Marc Nobilo

text: Nobilo on urallaan toiminut Le Havre AC:n urheilujohtajana ja reservivalmentajana, SCO Angersin apuvalmentajana ja afrikkalaisjoukkueiden teknisenä johtajana. Kesäkuussa 2007 hän korvasi Thierry Uvenardin Le Havre AC:n päävalmentajana ja johdatti seuran kauden päätteeksi Ligue 2:n voittoon ja nousuun pääsarjatasolle. Nobilo palkittiin kauden parhaana Ligue 2:n valmentajana.


title: Jean-Marc Nobilo

text: Kausi 2008/09 pääsarjatasolla alkoi Le Havren ja Nobilon osalta hyvin, mutta syyskauden vanhetessa otteet ovat heikentyneet ja seura on pudonnut liigan hännille. Joulukuun puolivälissä seurajohto ilmoitti, että Nobilo ei jatka enää seuran päävalmentajana. Hän kuitenkin pysyy edelleen seuran organisaatiossa ja siirtyy urheilutoimenjohtajaksi.


title: Jean-Marc Nobilo

text: Syyskuussa 2010 Nobilo siirtyi Beninin maajoukkueen peräsimeen. Hän sai kuitenkin potkut jo marraskuussa.


title: Jean-Marc Nobilo

text: Helmikuusta lokakuuhun 2011 Nobilo toimi Norsunluurannikon maajoukkueen teknisenä johtajana. Tammikuussa 2012 hänestä tuli Algerian U20-maajoukkueen päävalmentaja.


title: Rodney Soher

text: Rodney Ewart Soher (27. marraskuuta 1893 – 25. tammikuuta 1983) oli brittiläinen rattikelkkailija, joka kilpaili 1920-luvun alkupuolella.


title: Rodney Soher

text: Vuoden 1924 talviolympialaisissa Soher voitti hopeaa neljän miehen kelkasta ajalla 5.48,83.


title: John Swartzwelder

text: John Swartzwelder (16. marraskuuta 1950 Yhdysvallat) on yhdysvaltalainen käsikirjoittaja, joka tunnetaan parhaiten työstään animaatiosarja "Simpsonien" parissa. Hän kuului sarjan käsikirjoittajiin 1.–15. tuotantokaudella eli vuosina 1989–2003. Hän on käsikirjoittanut 59 "Simpsonien" jaksoa, enemmän kuin kukaan toinen. Swartzwelder oli myös yksi "The Simpsons Movie" -elokuvan käsikirjoittajista.


title: John Swartzwelder

text: Swartzwelder tunnetaan siitä, ettei hän halua esiintyä lainkaan julkisuudessa.


title: Agnes Bruckner

text: Agnes Bruckner (s. 16. elokuuta 1985 Hollywood, Kalifornia, Yhdysvallat) on yhdysvaltalainen näyttelijä.


title: Agnes Bruckner

text: Bruckner syntyi Hollywoodissa, Kaliforniassa unkarilaiselle isälle ja venäläiselle äidille, jotka erosivat myöhemmin. Hänen vanhempansa olivat tavanneet Unkarissa, mistä he muuttivat Yhdysvaltoihin 1980-luvulla. Brucknerilla on kaksi sisarta ja yksi veli. Vanhempiensa myötä hän puhuu hivenen venäjää ja sujuvasti unkaria.


title: Agnes Bruckner

text: Bruckner kasvoi Los Felizissa, Los Angelesissa, josta hän muutti viisivuotiaana Portlandiin, Oregoniin. Uudessa kaupungissa hän alkoi harrastaa tanssimista, balettia ja steppausta. Bruckner halusi aluksi pyrkiä tanssijaksi, mutta päätyi myöhemmin näyttelijäksi. Kahdeksanvuotiaana hän työskenteli äitinsä ehdotuksesta lapsimallina ja osallistui myös kauneuskilpailuun. Hän palasi perheensä kanssa takaisin Los Angelesiin kymmenvuotiaana pyrkiäkseen näyttelijäksi, jonka myötä Bruckner muutti Burbankiin.


title: Agnes Bruckner

text: Näyttelijän uransa Bruckner aloitti 11-vuotiaana esiintyen aluksi mainoksissa. Vuonna 1997 hän pääsi esiintymään "Kauniissa ja rohkeissa". Aikuisena Bruckner on tullut tunnetuksi etenkin rooleistaan kauhuelokuvissa.


title: Karl Gottlieb von Windisch

text: Karl Gottlieb von Windisch (28. tammikuuta 1725 Bratislava – 30. maaliskuuta 1793 Bratislava) oli saksalainen kirjailija. Hän kirjoitti muun muassa kirjesarjan nimeltä "Briefe über den Schachspieler des Hrn. von Kempelen nebst drey Kupferstichen die diese berühmte Maschine vorstellen". Ne käsittelivät Turkkilaista, näennäisesti shakkia pelaavaa automaattia, jota Windisch tarkkaili.


title: François Pelletier

text: François Pelletier oli ranskalainen illusionisti. Hän oli erityisen kuuluisa magneettien käyttämisestä esityksissään. Pelletierin uran huipulla Maria Teresia kutsui hänet vuonna 1769 Schönbrunnin linnaan esittelemään taitojaan. Hänen esityksensä inspiroi unkarilaista Wolfgang von Kempeleniä siinä määrin, että tämä rakensi shakkia näennäisesti pelaavan automaation, Turkkilaisen, joka nousi maailmanmaineeseen.


title: Omakuva

text: Omakuva on taiteilijan piirtämä, maalaama, valokuvaama tai veistämä muotokuva itsestään. Se voi olla myös performanssi tai videoteos.


title: Omakuva

text: Taidehistoriassa omakuva on niin sanottu renessanssi-ilmiö. Omakuvia ei juuri tavata keskiajalla taiteilijan yksilöllisyyden ja persoonallisuuden alkaessa korostua renessanssista lähtien. Myös parempien ja halvempien peilien avulla tuli helpommaksi tehdä kuva itsestään. Myös romantiikan taidekäsitys korostaa omakuvaa.


title: Omakuva

text: Oulun taidemuseon kokoelmiin kuuluu yli sata eri aikakausilta peräisin olevaa omakuvaa. Kokonaisuus painottuu nykytaiteeseen. Museo julkaisee verkkosivullaan "Omakuvagallerian".


title: Paul Eriksson

text: Paul Eriksson (31. tammikuuta 1896 Kokkola – 13. heinäkuuta 1959) oli suomalainen jääkärimajuri. Hänen vanhempansa olivat Titus Eriksson ja Tekla Huldén. Hänet vihittiin avioliittoon vuonna 1921 Olga Augusta Söderströmin kanssa.


title: Paul Eriksson

text: Eriksson kävi kuusi luokkaa Kokkolan yhteiskoulua. Viipurin upseerikokelaskurssin hän suoritti vuosina 1918 ja 1919, sotilaspedagogisen kurssin hän suoritti vuonna 1925. Eriksson oli ammatiltaan konttoristi.


title: Paul Eriksson

text: Eriksson liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 4. joulukuuta 1915, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Aa-joella.


title: Paul Eriksson

text: Eriksson saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 5. Jääkärirykmentin 15. jääkäripataljoonan 1. komppaniaan, jonka mukana otti osaa taisteluihin Karjalankannaksella.


title: Paul Eriksson

text: Sisällissodan jälkeen Eriksson palveli edelleen 5. Jääkärirykmentissä, jonka nimi muuttui ensin Kuopion jalkaväkirykmentti n:o 4:ksi ja sittemmin Tampereen rykmentiksi. Hän toimi rykmentin 3. pataljoonan adjutanttina. Rykmentin tiedotusupseeriksi hänet määrättiin 1. maaliskuuta 1919 ja edelleen 1. kesäkuuta 1919 alkaen 8. komppaniaan nuoremmaksi upseeriksi. Kipinälennätinlaitokseen hänet komennettiin 7. huhtikuuta 1920, josta hänet määrättiin 10. heinäkuuta 1920 päälliköksi Radiokouluun. Santahaminan radioaseman päälliköksi hänet nimitettiin 28. joulukuuta 1921 ja edelleen 1. syyskuuta 1922 Radiojoukkojen talouspäälliköksi ja takaisin Santahaminan radioaseman päälliköksi hän palasi 1. lokakuuta 1924. Radiopataljoonan 2. komppanian päälliköksi hänet siirrettiin 1. toukokuuta 1925, jossa tehtävässä hän oli kunnes erosi vakinaisesta palveluksesta 28. toukokuuta 1926. Sotilasuran jälkeen hän toimi 15. lokakuuta 1926 alkaen Sähkö oy A. E. G:n palveluksessa Helsingissä.


title: Paul Eriksson

text: Talvisotaan Eriksson osallistui viestiupseerina JR 11:ssä, osallistuen taisteluihin Länsi-Kannaksella. Jatkosotaan hän osallistui Rannikkopatterin viestikomentajana, josta hän siirtyi jo vuonna 1941 takaisin Sähkö Oy A E G:n palvelukseen, missä toimi aina vuoteen 1953 asti, jolloin astui Kafarek Oy:n palvelukseen. Vuonna 1957 hän siirtyi toiminimi Effoxin palvelukseen, jonka palveluksessa oli aina kuolemaansa asti. Hänet on haudattu Helsinkiin.


title: Sofía Bekatórou

text: Sofía Bekatórou ( s. 26. joulukuuta 1977) on kreikkalainen purjehtija ja olympiavoittaja- ja pronssimitalisti.


title: Sofía Bekatórou

text: Vuonna 2004 Bekatórou voitti kultaa Ateenan olympialaisissa 470-jollan luokassa yhdessä parinsa Aimilía Tsoulfán kanssa. Pekingissä 2008 Bekatórou kipparoi venekuntansa yngling-luokassa pronssille. Bekatóroun miehistöön kuuluivat Sofía Papadopoúlou ja Virginía Kravarióti.


title: Bertel Fallenius

text: Bertel Ragnar Fallenius (20. elokuuta 1893 Helsinki – 7. lokakuuta 1962) oli suomalainen jääkärimajuri ja liikemies.


title: Bertel Fallenius

text: Falleniuksen vanhemmat olivat johtaja Fredrik Rudolf Fallenius ja Alma Vikstedt. Hän suoritti neljä luokkaa Pietarsaaren ruotsalaista yhteiskoulua ja oli ammatiltaan sähkötyömies.


title: Bertel Fallenius

text: Fallenius liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 27. marraskuuta 1915, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Bertel Fallenius

text: Fallenius saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 5. Jääkärirykmentin 15. jääkäripataljoonan 1. komppaniaan, jonka päällikkyyden hän vastaanotti 6. huhtikuuta 1918, Hän osallistui sisällissodassa taisteluihin Karjalankannaksella.


title: Bertel Fallenius

text: Sisällissodan jälkeen Fallenius siirrettiin 18. elokuuta 1918 Vuoristoprikaatin tiedonantovälinekomppanian päälliköksi ja 2. helmikuuta 1921 alkaen Kenttälennätinpataljoonan 4. komppanian päälliköksi. Kenttälennätinpataljoonan aliupseerikoulun johtajana hän toimi 29. elokuuta – 6. joulukuuta 1921 välisen ajan. Hän toimi useita kertoja varuskunnan komendanttina ja pataljoonankomentajan viransijaisena. Fallenius vihittiin avioliittoon vuonna 1927 Isa Elisabet Grothin kanssa. Armeijasta hän erosi 31. tammikuuta 1929. Armeijasta eronsa jälkeen hän toimi liikemiehenä Riihimäellä. Riihimäen suojeluskunnassa hän toimi viestikomppanian päällikkönä 16. helmikuuta 1929 – 1. helmikuuta 1934 välisen ajan. Etelä-Hämeen suojeluskuntapiirin 10. alueen päällikön viransijaisena hän toimi 1. maaliskuuta – 1. syyskuuta 1934 välisen ajan. Hän on myös kuulunut Riihimäen suojeluskunnan esikuntaan.


title: Bertel Fallenius

text: Talvisotaan Fallenius osallistui Viestipataljoona 3:n komentajana, osallistuen taisteluihin Laatokan koillispuolella. Jatkosotaan hän osallistui Viestikoulutuskeskuksen päällikkönä ja samassa tehtävässä Viestikoulutuskeskus 2:ssa aina sodan loppuun asti. Jatkosodan jälkeen hän osallistui Pohjois-Uudenmaan suojeluskuntapiirin edustajana aseiden hajasijoituksen avustajana Riihimäellä, minkä vuoksi hänet pidätettiin kolmeksi kuukaudeksi, mutta hän ei saanut tuomiota.


title: Bertel Fallenius

text: Sotien jälkeen Fallenius jatkoi liiketoimintaansa Riihimäellä ja oli Riihimäen Säästöpankin isännistön ja hallituksen jäsenenä. Hänet haudattiin Riihimäelle.


title: Bertel Fallenius

text: Fallenius on toiminut Teknillisten joukkojen kunniatuomioistuimen jäsenenä vuonna 1921, Kenttälennätinpataljoonan kunnianeuvoston jäsenenä vuonna 1924 ja puheenjohtajana vuosina 1925–1926 sekä varapuheenjohtajana vuonna 1927. Hän toimi myös Hämeen rintamamiespiirin johtokunnan jäsenenä sekä Riihimäen Puhelinyhtiön johtokunnan ja Riihimäen reserviupseeriyhdistyksen jäsenenä.


title: Irmer Forsius

text: Irmer Forsius (21. joulukuuta 1892 Porvoo – 25. syyskuuta 1930) oli suomalainen jääkärimajuri. Hänen vanhempansa olivat kouluneuvos Valter Voldemar Forsius ja Emilia Sofia Lilius. Hänet vihittiin avioliittoon vuonna 1919 Dagny Ilona Linnea Sabellin (Sabelli) kanssa, jonka kuoltua vuonna 1920 hän avioitui toisen kerran vuonna 1924 Alma Verna Biesen kanssa.


title: Irmer Forsius

text: Forsius kirjoitti ylioppilaaksi Nya svenska samskolanista vuonna 1912 ja liittyi Uusmaalaiseen osakuntaan. Hän jatkoi opintojaan Helsingin yliopiston filosofisen tiedekunnan maanviljely-taloudellisella osastolla vuosina 1912–1915. Haminan taistelukoulun hän suoritti vuonna 1918 ja kapteenikurssin Sotakorkeakoulussa vuonna 1926. Kaasusuojelukurssin hän kävi vuonna 1927 ja Taistelukoulun komppanianpäällikkökurssin vuonna 1930. Hän suoritti tutkimusmatkan Petsamoon vuonna Kuopion museon stipendiaattina.


title: Irmer Forsius

text: Forsius liittyi Saksassa sotilaskoulutusta antavaan Jääkäripataljoona 27:ään 13. tammikuuta 1916 ja sijoitettiin pataljoonan 4. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joen asemasodassa ja Riianlahden rannikkoasemissa sekä Aa-joen talvitaisteluissa.


title: Irmer Forsius

text: Forsius astui Suomen armeijan palvelukseen 11. helmikuuta 1918 vänrikiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan aluksi joukkueenjohtajaksi 5. jääkäripataljoonan 2. komppaniaan, josta hänet siirrettiin maaliskuussa 3. Täydennyspataljoonaan ja edelleen 8. huhtikuuta 1918 päälliköksi 6. Jääkärirykmentin 16. jääkäripataljoonan konekiväärikomppaniaan missä joukko-osastossa otti osaa taisteluihin Sainiolla ja Viipurissa.


title: Irmer Forsius

text: Sisällissodan jälkeen Forsius toimi joukkueenjohtajana ja komppanianpäällikkönä 6. Jääkärirykmentistä muodostetussa Jääkäripataljoona n:o 6:ssa, jonka nimi muuttui ensin Jääkäripataljoona n:o 3:ksi, sitten Kajaanin sissipataljoonaksi ja vihdoin Pohjanmaan jääkäripataljoonaksi. Hänet siirrettiin 19. marraskuuta 1918 Itä-Suomen jalkaväkirykmentti n:o 5:een, minkä nimeksi sittemmin tuli Pohjois-Savon rykmentti. Hän toimi aluksi 2. komppanian päällikkönä ja 1. joulukuuta 1920 alkaen rykmentin rahastonhoitajana. Uudenmaan rykmentin 1. konekiväärikomppanian päälliköksi hänet siirrettiin 27. huhtikuuta 1921, josta hänet siirrettiin edelleen 17. lokakuuta 1923 päälliköksi 1. Erillisen konekiväärikomppaniaan ja 8. toukokuuta 1926 jälleen Uudenmaan rykmenttiin 3. konekiväärikomppanian päälliköksi. Aliupseerikoulun johtajaksi hänet komennettiin 29. kesäkuuta 1928 ja 30. toukokuuta 1929 komentajaksi 2. pataljoonaan. Hän on hoitanut toimensa ohella myös Uudenmaan rykmentin kaasu-upseerin tehtäviä vuosina 1927–1928 ja 1. Divisioonan kaasu-upseerin tehtäviä vuosina 1927–1928.


title: Irmer Forsius

text: Forsius on toiminut kone- ja pikakivääripalveluksen opettajana Kadettikoulussa vuonna 1926.


title: Irmer Forsius

text: Forsius toimi I. Divisioonan kunniatuomioistuimen jäsenenä hän toimi vuonna 1929.


title: Irmer Forsius

text: Forsius julkaisi eläin- ja kasvitieteellisiä kirjoituksia tämän alan aikakauslehdissä sekä kertomuksia ja runoja useissa julkaisuissa.


title: Hugo Ilander

text: Hugo Lorentz Ilander myöh. Ilanmaa (27. lokakuuta 1896 Helsinki – 4. huhtikuuta 1956) oli suomalainen jääkärimajuri. Hänen vanhempansa olivat rakennusmestari Frans Simeon Ilander ja Anna-Liisa Väänänen. Hänet vihittiin avioliittoon vuonna 1934 Margerita Zuleima Limnellin kanssa.


title: Hugo Ilander

text: Hän kävi viisi luokka Helsingin suomalaista reaalilyseota. Hän suoritti sotilashallinnollisten kurssien I jakson vuonna 1927 ja II jakson vuonna 1930.


title: Hugo Ilander

text: Tämä rakennusmestarin poika liittyi vapaaehtoisena Saksassa sotilaskoulutusta antavaan jääkäripataljoona 27:n 2. täydennysjoukkoon 30. syyskuuta 1916, josta hänet siirrettiin pataljoonan 1. komppaniaan 29. maaliskuuta 1917. Hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon.


title: Hugo Ilander

text: Ilander saapui takaisin Suomeen (Vaasaan) varavääpeliksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin joukkueenjohtajaksi 5. Jääkärirykmentin 15. jääkäripataljoonan 1. komppaniaan, jonka riveissä otti osaa sisällissodassa taisteluihin Karjalankannaksella.


title: Hugo Ilander

text: Sisällissodan jälkeen hänet siirrettiin 16. toukokuuta 1918 nuoremmaksi upseeriksi Kaartin jääkärirykmenttiin ja armeijan uudelleenjärjestelyn yhteydessä Suomen valkoiseen kaartiin. 1. divisioonan tiedonantovälineosaston merkinantojoukkueen johtajaksi hänet nimitettiin 18. elokuuta 1918, josta hänet siirrettiin edelleen saman divisioonan esikuntaa adjutantiksi 12. marraskuuta 1919. Kaartin jääkäripataljoonaan 1. komppanian päälliköksi hänet nimitettiin 23. maaliskuuta 1921, josta hänet siirrettiin 15. marraskuuta 1922 alkaen 6. Erillisen konekiväärikomppanianpäälliköksi, josta hänet siirrettiin 8. toukokuuta 1926 alkaen Polkupyöräpataljoona 3:een, missä toimi 19. toukokuuta 1926 – 30. marraskuuta 1927 välisen ajan konekiväärikomppanian päällikkönä ja 30. marraskuuta 1927 – 27. kesäkuuta 1928 aliupseerikoulun johtajana. Aliupseerikoulun johtajan paikalta hänet siirrettiin 27. kesäkuuta 1928 Suomen valkoisen kaartin talouspäällikön apulaiseksi ja edelleen 25. marraskuuta 1930 Viestipataljoona 1:een, missä hän toimi talouspäällikkönä. Armeijasta hän erosi 29. joulukuuta 1930. Vuonna 1934 hän siirtyi Helsingin kaupungin tulo- ja omaisuusverolautakunnan palvelukseen, missä työskenteli vuoteen 1936 saakka, jolloin siirtyi Kansallis-Osake-Pankin Myllykosken konttorin johtajaksi.


title: Hugo Ilander

text: Talvisotaan hän osallistui pataljoonan komentajana Täydennys Jalkaväkirykmentti 3:n III pataljoonassa ja koulutusupseerina päällystökursseilla. Näistä tehtävistä hänet siirrettiin myöhemmin Jalkaväenkoulutuskeskus 4:n komentajaksi, josta hänet siirrettiin Jalkaväkirykmentti 63:n II pataljoonan komentajaksi. Rykmentti oli hänelle tuttu entinen Täydennys JR 3, jonka mukana hän osallistui Taipaleen taisteluihin. Taipaleelta hänet siirrettiin erikoistehtäviin 2. divisioonan esikuntaa. Välirauhan aikana hän toimi Jalkaväenkoulutuskeskus 10:ssä ja 11:ssä, josta hänet lomautettiin. Kunnes Jatkosodan syttyessä hänen apuaan jälleen tarvittiin ja hänet sijoitettiin talousupseeriksi ja talouspäälliköksi Jalkaväkirykmentti 25:een, jonka mukana otti osaa Vainikkalan taisteluun. Rykmentistä hänet siirrettiin talouspäälliköksi 43. Sotasairaalaan, josta hänet kotiutettiin vuonna 1942.


title: Hugo Ilander

text: Sotien jälkeen hän palasi siviiliaikaiseen tehtäväänsä KOP:n Myllykosken konttorin johtajana, josta tehtävästä hän siirtyi eläkkeelle vuonna 1956. Hänet haudattiin Helsingin Hietaniemen hautausmaalle.


title: Hugo Ilander

text: Hän toimi Viipurin rykmentin kunnianeuvoston jäsenenä vuonna 1926 ja puheenjohtajana vuonna 1927. Hän toimi myös Kristiinankaupungin Rotaryklubin jäsenenä.


title: Urška Žolnir

text: Urška Žolnir (s. 9. lokakuuta 1981 Žalec) on slovenialainen judoka.


title: Urška Žolnir

text: Žolnir voitti 63 kilon sarjassa olympiakultaa Lontoossa 2012 ja pronssia Ateenassa 2004. Hän on voittanut samassa painoluokassa myös MM-pronssia Kairossa vuonna 2005 ja Pariisissa 2011. Euroopan-mestaruuskisoissa Žolnir on saavuttanut kultaa vuonna 2009, hopeaa 2007 sekä pronssia 2008 ja 2011. Junioreiden EM-kilpailuissa hän voitti kultaa 61 kg:n sarjassa 1997 ja 63 kg:n sarjassa 1999. Maailmancupeissa ja Continental Open -kilpailuissa hänellä on yhdeksän turnausvoittoa, kahdeksan kakkossijaa ja yhdeksän kolmossijaa. Masters-/GP-/Grand Slam -kilpailuissa hänellä on neljä voittoa, kaksi kakkossijaa ja kaksi kolmossijaa.


title: Michael Anthony (nyrkkeilijä)

text: Michael Parris, paremmin tunnettu nimellä Michael Anthony (s. 4. lokakuuta 1957 Georgetown) on guyanalainen entinen nyrkkeilijä ja maansa ainoa olympiamitalisti. Hän voitti pronssia Moskovan olympialaisissa 1980 alle 54-kiloisten sarjasta.


title: Aarne Kuula

text: Aarne Mauri Kuula (22. kesäkuuta 1892 Teuva – 18. huhtikuuta 1966) oli suomalainen jääkärimajuri. Hänen vanhempansa olivat henkikirjoittaja Henrik Kosti Kuula ja Anna Wilhelmiina Drake. Hänet vihittiin avioliittoon vuonna 1919 Tyyne Maria Kahilaisen kanssa.


title: Aarne Kuula

text: Hän suoritti keskikoulun kotiopettajan johdolla ja kävi Suomen liikemiesten kauppaopiston vuosina 1911–1914.


title: Aarne Kuula

text: Hän liittyi Saksassa sotilaskoulutusta antavaan Jääkäripataljoona 27:ään 25. helmikuuta 1916 ja sijoitettiin pataljoonan pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joen asemasodassa ja Riianlahden rannikkoasemissa sekä Aa-joen talvitaisteluissa. Hän osallistui Polangenissa järjestetyille erikoiskursseille (pommarikurssi) vuonna 1917.


title: Aarne Kuula

text: Hän astui Suomen armeijan palvelukseen 11. helmikuuta 1918 vänrikiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 2. jääkärirykmentin 12. jääkäripataljoonan 1. komppaniaan, missä joukko-osastossa otti osaa taisteluihin Kalevankankaalla, missä haavoittui 28. maaliskuuta 1918.


title: Aarne Kuula

text: Sisällissodan jälkeen hän palveli edelleen 2. Jääkärirykmentin ja 2. huhtikuuta 1919 alkaen Keski-Suomen rykmentissä. Armeijasta hän erosi 13. lokakuuta 1920 ja liittyi suojeluskuntajärjestöön ja hänet sijoitettiin Tuuloksen suojeluskunnan paikallispäälliköksi, missä tehtävässä hän toimi 1. marraskuuta 1919 – 1. toukokuuta 1921 välisen ajan, jonka jälkeen hänet nimitettiin 1. kesäkuuta 1921 Jyväskylän suojeluskuntapiiri 2:n ja edelleen 15. huhtikuuta 1922 Mikkelin suojeluskuntapiirin 2. alueen päälliköksi. Pohjanmaan kutsuntapiirin apulaispäälliköksi hänet nimitettiin 1. syyskuuta 1923 ja Hämeen kutsuntapiirin apulaispäälliköksi 31. joulukuuta 1924 sekä edelleen samaiseen tehtävään hänet nimitettiin 28. toukokuuta 1927 Suupohjan kutsuntapiiriin. 1. heinäkuuta 1933 Kainuun sotilaspiirin kutsunta-asiain upseeriksi hänet nimitettiin 1. heinäkuuta 1933 ja samanlaiseen toimeen Seinäjoen sotilaspiiriin 31. tammikuuta 1936, missä tehtävässä hän toimi aina talvisotaan saakka.


title: Aarne Kuula

text: Talvisotaan hän osallistui edelleen samaisessa tehtävässä, kunnes välirauhan aikana hänet siirrettiin Etelä-Pohjanmaan Itäisen suojeluskuntapiirin kutsunta-asiain upseeriksi. Jatkosodan syttyessä hän toimi edelleen samassa tehtävässä, kunnes vuonna 1942 hänet siirrettiin Kuormasto- ja kuljetusvälinetoimiston päälliköksi Jalkaväkirykmentti 16:een. Hänet siirrettiin seuraavana vuonna 15. divisioonan esikuntaan apulaisintendentiksi ja edelleen samana vuonna Etelä-Pohjanmaan suojeluskuntapiirin kutsunta-asiain upseeriksi. Vakinaisesta palveluksesta hän erosi vuonna 1944.


title: Aarne Kuula

text: Sotien jälkeen hän toimi Visa Oy:n tehtaanjohtajana Seinäjoella vuosina 1946–1947 ja työnsä ohella hoiti omistamaansa metsäkiinteistöä. Hänet on haudattu Seinäjoelle.


title: Aarne Kuula

text: Luottamustoimia hänellä oli Vapaussodan Invalidien Liiton ja Vapaussodan Rintamamiesliiton Seinäjoen alaosaton jäsenyydet sekä Seinäjoen Reserviupseerikerhon kunniajäsenyys.


title: Julius Kärnä

text: Julius Einari Kärnä (17. kesäkuuta 1895 Nivala - 31. lokakuuta 1977 Oulu) oli suomalainen jääkärimajuri ja talouspäällikkö.


title: Julius Kärnä

text: Kärnän vanhemmat olivat vahtimestari Juho Kärnä ja Tilda Finnilä. Hänet vihittiin avioliittoon vuonna 1921 Amalia Finnilän kanssa. Kärnä on haudattu Oulun hautausmaalle Intiöön.


title: Julius Kärnä

text: Kärnä kävi viisi luokkaa Raahen yhteiskoulua ja Raahen Porvari- ja Kauppakoulun.


title: Julius Kärnä

text: Puutavara-alalla toiminut raahelainen Kärnä liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 23. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa, josta hänet siirrettiin sairautensa takia pataljoonan täydennysjoukkoon 17. tammikuuta 1917. Takaisin pioneerikomppaniaan hän siirtyi 20. toukokuuta 1917. Pioneerikomppaniasta hänet siirrettiin pataljoonan 4. komppaniaan 23. syyskuuta 1917. Hän osallistui sotakoulun B-kurssille Libaussa vuonna 1917.


title: Julius Kärnä

text: Kärnä astui Suomen armeijan palvelukseen 11. helmikuuta 1918 vänrikiksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 3. jääkärirykmentin 5. jääkäripataljoonan 3. komppaniaan, josta hänet siirrettiin 17. maaliskuuta 1918 adjutantiksi 6. Jääkärirykmentin 16. jääkäripataljoonaan, missä joukko-osastossa otti osaa taisteluihin Säiniöllä ja Viipurissa.


title: Julius Kärnä

text: Sisällissodan jälkeen Kärnä palveli 6. Jääkärirykmentissä ja siitä muodostetussa Jääkäripataljoona n:o 6:ssa, jonka nimi muuttui ensin Kajaanin sissipataljoonaksi ja myöhemmin Pohjanmaan jääkäripataljoonaksi. Hän toimi pataljoonassa ensin adjutanttina ja 26. toukokuuta 1919 lähtien 1. komppanian päällikkönä. Armeijasta hän erosi 17. syyskuuta 1919 ja toimi sen jälkeen Raahe oy:n konttoristina ja konttorinhoitajana vuosina 1919–1923 ja Uleå oy:n tarveaineiden ostajana vuosina 1923–1926. Oulun seudun piirimielisairaalan taloudenhoitajana hän toimi 11. toukokuuta 1926 alkaen ja aina vuoteen 1961 saakka.


title: Julius Kärnä

text: Talvisotaan Kärnä osallistui Erillinen Pataljoona 21:n komentajana ja oli mukana taisteluissa Uuraassa, Viipurinlahdella ja Tervajoella. Jatkosotaan hän osallistui III Armeijakunnan esikunnassa toimistopäällikkönä ja komendanttina ja oli mukana taisteluissa Taivalkoskella.


title: Julius Kärnä

text: Kärnä oli Oulun reserviupseerikerhon perustajia, kerhon puheenjohtaja ja kunniajäsen vuodesta 1948 alkaen. Hän on toiminut Oulun kaupungin valtuustossa ja seurakunnan kirkkohallintokunnassa. Hän oli myös Jääkäriliiton Oulun alaosaston puheenjohtaja.


title: Antero Laakso

text:
Antero Hemminki Laakso (10. toukokuuta 1895 Viipuri – 5. syyskuuta 1941) oli suomalainen jääkärimajuri. Hänen vanhempansa olivat työnjohtaja Antti Kustaa Laakso ja Helena Kristina Aapro. Hänet vihittiin avioliittoon vuonna 1920 Katri Aarnion kanssa.
Hän kävi viisi luokkaa Viipurin klassillista lyseota sekä suoritti seitsemännen luokan yksityisesti vuonna 1925 Viipurin suomalaisessa lyseossa. Haminan taistelukoulun hän kävi vuonna 1918 ja hyökkäysvaunukurssin vuonna 1923 sekä sotilaspedagogisen kurssin vuonna 1925. Sotakorkeakoulun yleisen osaston hän suoritti vuosina 1926 – 1928 ja Taistelukoulun orientoivan kurssin vuonna 1930 sekä viestikurssin vuonna 1938. Väestönsuojelutarkastajien kurssin hän suoritti vuonna 1939.


title: Antero Laakso

text:
Tämä Viipurilainen postiharjoittelija liittyi Saksassa sotilaskoulutusta antavaan Jääkäripataljoona 27:ään 19. maaliskuuta 1916 ja sijoitettiin pataljoonan pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joen asemasodassa ja Riianlahden rannikkoasemissa. Hän osallistui vuonna 1917 Polangenissa pidetyille (pommarikurssi) erikoiskursseille.
Hän saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 8. jääkäripataljoonan 3. komppaniaan, josta hänet siirrettiin 24. maaliskuuta 1918 alkaen 4. Jääkärirykmentin 11. jääkäripataljoonan 3. komppaniaan. Hän otti osaa taisteluihin Suomen sisällissodassa Viipurissa.


title: Antero Laakso

text: Sisällissodan jälkeen hän palveli joukkueenjohtajana 4. Jääkärirykmentistä muodostetussa Jääkäripataljoona n:o 4:n 1. komppaniassa, jonka nimi muuttui ensin Jääkäripataljoona n:o 2:ksi ja sitten Pohjolan jääkäripataljoonaksi. Hänet siirrettiin 20. marraskuuta 1918 komppanian päälliköksi Laatokan jalkaväkirykmentti n:o 6:een, jonka nimi myöhemmin muutettiin Viipurin rykmentiksi. Komppanian päällikön tehtävistä hänet siirrettiin 1. kesäkuuta 1921 rykmentin ase- ja konekivääriupseeriksi, kunnes 22. heinäkuuta 1921 hän sai siirron Pioneeripataljoonan 4:ään komppanian päälliköksi ja 29. kesäkuuta 1928 pataljoonankomentajan apulaiseksi sekä edelleen 8. toukokuuta 1929 Pohjois-Savon rykmentin I pataljoonan komentajaksi. Hän erosi armeijan palveluksesta 19. lokakuuta 1931 ja astui suojeluskuntajärjestön palvelukseen 23. tammikuuta 1933 ja sijoitettiin sotilasohjaajaksi Suojeluskuntain yliesikuntaan ja edelleen 21. helmikuuta 1935 Sortavalan suojeluskuntapiirin 1. alueen päälliköksi.


title: Antero Laakso

text: Talvisotaan hän osallistui Oulun ja Lapin läänien väestönsuojelupäällikkönä ja myöhemmin Polkupyöräpataljoona 7:n komentajana ja samalla osasto Räsäsen esikuntapäällikkönä. Talvisodassa hän osallistui taisteluihin Ristisalmella, Tolvajärvellä ja Vieksingissä. Talvisodan taistelujen laannuttua hän toimi Tolvajärven maaston linnoitustehtävissä ja sotasaaliin ja kaatuneiden kokoamisen ja evakuoinnin suunnittelijana ja valvojana. Välirauhan aikana hän toimi 14. Divisioonan pioneerikomentajana ja myöhemmin Pioneeripataljoona 3:n komentajana ja edelleen Pioneerikomentajana Karjalan sotilasläänin esikunnassa. Jatkosotaan hän osallistui 17. Divisioonan pioneerikomentajana ja osallistui taisteluihin Tuuloksen alueella. Hän kaatui (sydänhalvaus) Aunuksen Vehkuselässä ja on haudattu Tuusulaan.


title: Antero Laakso

text: Hän toimi Teknillisten joukkojen kunniatuomioistuimen jäsenenä vuosina 1924 - 1926 ja varajäsenenä vuonna 1927, Pioneeripataljoonan kunnianeuvoston puheenjohtajana hän toimi vuosina 1928 – 1929 sekä 3. Divisioonan kunniatuomioistuimen jäsenenä vuonna 1929 ja varajäsenenä vuonna 1930, Sortavalan suojeluskuntapiirin kunnialautakunnan jäsenenä hän toimi vuosina 1936 – 1939.


title: Antero Laakso

text: Koulutustehtäviä hänellä oli useilla kursseilla pioneeriopissa.


title: Etelä-Afrikan jalkapallomaajoukkue

text: Etelä-Afrikan jalkapallomaajoukkue eli "Bafana Bafana" ( on Etelä-Afrikan tasavaltaa kansainvälisesti edustava jalkapallomaajoukkue. Sitä hallinnoi Etelä-Afrikan jalkapalloliitto.


title: Etelä-Afrikan jalkapallomaajoukkue

text: FIFA erotti joukkueen apartheidin aikana, mutta se on jälleen toiminut 1990-luvun alusta. Vuonna 1996 se voitti omalla maallaan pelatut Afrikan-mestaruuskilpailut. MM-kisoihin se selvisi ensimmäistä kertaa vuonna 1998 jolloin se hävisi Ranskalle, pelasi tasapelit Tanskaa ja Saudi-Arabiaa vastaan ja jäi alkulohkoon. Neljä vuotta myöhemmin vuonna 2002 se voitti Slovenian, pelasi tasan Paraguayta vastaan ja hävisi viimeisessä kamppailussa Espanjalle. Lopulta se putosi jatkosta tehtyjen maalien perusteella (Paraguaylla 6, Etelä-Afrikalla 5).


title: Etelä-Afrikan jalkapallomaajoukkue

text: Vuonna 2010 Etelä-Afrikka toimi maailmanmestaruuskilpailujen isäntäjoukkueena. Kotikisoissa joukkue pelasi tasan Meksikon kanssa, hävisi Uruguaylle ja voitti Ranskan. Isännät jäivät kuitenkin alkulohkoon huonomman maalieron turvin (Meksikolla 3-2, Etelä-Afrikalla 3-5).


title: Etelä-Afrikan jalkapallomaajoukkue

text: Etelä-Afrikan päävalmentajaksi otettiin vuonna 2008 Joel Santana. Joukkueen eniten otteluita pelannut pelaaja on Aaron Mokoena; eniten maaleja on tehnyt Benni McCarthy. Kotikisoihin valmistuminen sujui kehnosti ja liitto sai lopulta lokakuussa 2009 tarpeekseen ja erotti Santanan päävalmentajan tehtävistä. Lopulta Carlos Alberto Parreira valmensi maata MM-kisoissa.


title: Aaron Mokoena

text: Aaron Mokoena (s. 25. marraskuuta 1980 Johannesburg) on eteläafrikkalainen jalkapalloilija. Hän pelasi ammattilaisena Saksassa, Hollannissa, Belgiassa ja Englannissa kesään 2012 asti ja sen jälkeen vielä yhden kauden Etelä-Afrikassa. Hän lopetti uransa kesällä 2013


title: Aaron Mokoena

text: Mokoena pelasi kansainvälisellä urallaan 105 ottelua Etelä-Afrikan jalkapallomaajoukkueessa tehden yhden maalin. Hän on kaikkien aikojen eniten otteluita maansa maajoukkueessa pelannut pelaaja. Hän osallistui joukkueen mukana myös vuoden 2002 maailmanmestaruuskilpailuihin.


title: Tero Pennanen

text: Tero Juhani Pennanen (s. Espoo) on suomalainen kosketinsoittaja. Hän soittaa nykyisin Maija Vilkkumaan ja Anna Erikssonin yhtyeissä. Hän on soittanut myös mm. Johanna Kurkelan vuonna 2005 ilmestyneellä Hetki hiljaa -levyllä.


title: Henry Laakso

text: Henry Ilmari Laakso (28. joulukuuta 1894 Vihanti – 17. lokakuuta 1944) oli suomalainen jääkärimajuri. Hänen vanhempansa olivat kauppias Matti Laakso ja Hilma Sofia Mikkola. Hänet vihittiin avioliittoon vuonna 1920 Marie Tawaststjernan kanssa.


title: Henry Laakso

text: Hän kävi kuusi luokkaa Oulun klassillista lyseota. Hän suoritti Kadettikoulun kuuntelu-upseerina vuosina 1924–1925 ja Taistelukoulun komppanianpäällikkökurssilla vuonna 1928.


title: Henry Laakso

text: Tämä valtion rautateillä palkkioharjoittelijana vuosina 1913–1916 toiminut Vihantilainen liittyi Saksassa sotilaskoulutusta antavaan Jääkäripataljoona 27:ään 17. helmikuuta 1916 ja hänet sijoitettiin pataljoonan 3. komppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joen asemasodassa ja Riianlahden rannikkoasemissa. Rintamapalveluksensa jälkeen hänet siirrettiin 28. maaliskuuta 1917 Altonan työosastoon, josta hänet laskettiin siviilitöihin 4. elokuuta 1917. Seuraavana vuonna 1918 hän pääsi toimeen Hampurin jääkäritoimistoon, jossa hän palveli siihen saakka, kunnes hän palasi Suomeen 19. maaliskuuta 1919.


title: Henry Laakso

text: Suomeen palattuaan hän liittyi suojeluskuntajärjestöön ja hänet komennettiin opettajaksi Keski-Pohjanmaan suojeluskuntapiirin aliupseerikursseille, kunnes hän astui armeijan palvelukseen vääpelin vakanssilla 4. toukokuuta 1919 ja hänet sijoitettiin Keski-Suomen rykmenttiin, jossa hän toimi ensin joukkueenjohtajana ja nuorempana upseerina 6. komppaniassa ja 1. syyskuuta 1921 alkaen 8. komppaniassa sekä hoiti 20. toukokuuta 1925 – 5. syyskuuta 1926 aliupseerikoulun päällikön tehtäviä. Rykmentin adjutantiksi hänet komennettiin 30. syyskuuta 1926 ja nuoremmaksi upseeriksi 1. konekiväärikomppaniaan hänet siirrettiin 1. syyskuuta 1927 ja edelleen nuoremmaksi upseeriksi 3. konekiväärikomppaniaan 1. tammikuuta 1928. Polkupyöräpataljoona 2:n 1. komppaniaan hänet siirrettiin päälliköksi 16. toukokuuta 1928, jonka nimi myöhemmin muuttui Jääkäripataljoona 2:ksi.


title: Henry Laakso

text: Talvisotan hän osallistui pataljoonan komentajana Jalkavärirykmentti 16:ssa (JR 16), osallistuen taisteluihin Tolvajärvellä – Aittojoen akselilla ja Ägläjärvellä. myöhemmin hänet komennettiin pataljoonan komentajaksi Jalkaväkirykmentti 41:een (JR 41), missä tehtävässä hän oli aluksi myös välirauhan aikana, mutta komennettiin myöhemmin 14. Prikaatiin pataljoonankomentajaksi ja edelleen Etelä-Pohjanmaan Itäisen suojeluskuntapiirin esikuntaan sotilasohjaajaksi. Jatkosodan syttyessä hänet komennettiin Jalkaväkirykmentti 16:n II Pataljoonan (II/JR 16) komentajaksi ja osallistui taisteluihin Niinisyrjässä, Kangaskylässä, Vannisenmellä, Kumurissa ja Latvasyrjässä. Pataljoonankomentajan paikalta hänet komennettiin Aunuksen lohkon komentajaksi ja edelleen vuonna 1942 Laatokan Puolustuksen 12. Rannikkoprikaatiin (nimi vaihdettiin myöhemmin Laatokan Rannikkoprikaatin 2. Linnakkeisto), josta hänet siirrettiin edelleen Jalkaväen koulutuskeskus 17:n esikuntaan. Vuonna 1943 hän sai siirron Jalkaväen koulutuskeskus 22:n I pataljoonan komentajaksi, josta hän joutui sotilassairaalaan vuonna 1944. Hänet on haudattu Kälviän sankarihautaan.


title: Henry Laakso

text: Hän toimi Valkjärven kunnanvaltuuston jäsenenä vuosina 1934–1936 ja palolautakunnan puheenjohtajana vuonna 1934 ja kouluvaliokunnan jäsenenä vuodesta 1935 alkaen.


title: Mike di Meglio

text: Mike di Meglio (s. 17. tammikuuta 1988 Toulouse) on ranskalainen ratamoottoripyöräilijä. Kaudella 2008 hän ajoi Derbi-moottoripyörällä suomalaisessa Ajo Motosport -tallissa sveitsiläisen Dominique Aegerterin tallikaverina MotoGP:n 125cc-luokassa.


title: Mike di Meglio

text: Di Meglio aloitti MotoGP:ssä kaudella 2003. Ensimmäiset viisi kautta, vuoteen 2007, hän ajoi vaihtelevalla menestyksellä italialaisissa ja ranskalaisissa talleissa. Ensimmäisen palkintokorokesijoituksena hän saavutti heinäkuussa 2005 Britannian GP:ssä missä hän sijoittui toiseksi. Voittoon hän ajoi ensimmäistä kertaa lokakuussa samana vuonna Turkissa.


title: Mike di Meglio

text: Kaudeksi 2008 hän teki sopimuksen Ajo Motorsportin kanssa. Hän varmisti luokan mestaruuden kolmanneksi viimeisessä kilpailussa Australiassa otettuaan kauden neljännen voittonsa.


title: Luettelo televisiosarjan Lilo ja Stitch hahmoista

text: Tämä on luettelo televisiosarjan Lilo ja Stitch hahmoista.


title: Johann Nepomuk Mälzel

text: Johann Nepomuk Mälzel (15. elokuuta 1772 – 21. heinäkuuta 1838) oli saksalainen keksijä, insinööri ja viihdyttäjä. Hänet tunnetaan parhaiten metronomin valmistuksesta, useista musiikkikoneista sekä Turkkilaiseen kohdistuvasta tutkimuksestaan.


title: Johann Nepomuk Mälzel

text: Mälzel syntyi Regensburgissa, Saksassa. Hänen isänsä rakensi urkuja työkseen. Mälzel hankki tutkinnon musiikista ja muutti Wieniin vuonna 1792. Siellä hän keksi panharmonikonin. Vuonna 1813 Mälzel tapasi Beethovenin ja taivutteli tämän kirjoittamaan hänelle sävellyksen. Miehet riitaantuivat myöhemmin sävellyksen takia. He kiistelivät siitä, kumpi omistaa kappaleen.


title: Johann Nepomuk Mälzel

text: Mälzel rakensi myös itsestään soivan trumpetin ja puhuvan nuken, joka pystyi liikuttamaan silmiään.


title: Johann Nepomuk Mälzel

text: Vuonna 1815 Mälzel rakensi ja patentoi kannettavan metronomin, joka tunnetaan nykyään Mälzelin metronomina. Mälzel käytti keksinnössään useita Dietrich Nikolaus Winkelin muutamaa vuotta aikaisemmin keksimää ideaa.


title: Johann Nepomuk Mälzel

text: Wolfgang von Kempelenin kuoltua Mälzel osti itselleen tämän rakentaman näennäisesti shakkia pelaavan Turkkilaisen. Mälzel jatkoi esiintymisiä Turkkilaisen kanssa ja lisäsi siihen muutamia parannuksia.


title: Pyjamabanaanit

text: Pyjamabanaanit () on australialainen lastenohjelma, jota on esitetty vuodesta 1992 alkaen. Sarja kertoo pyjamaan pukeutuneista banaaneista B1 ja B2 sekä heidän ystävistään. Sarjaa on Suomessa esitetty MTV3-kanavalla 1990-luvun lopulla ja 2000-luvun alussa Huomenta Suomi -aamuohjelman yhteydessä. Pyjamabanaanien dubbauksesta vastasi PVP-Voice.


title: Abu Dhabin kansainvälinen lentoasema

text: Abu Dhabin kansainvälinen lentoasema (virallisesti Abu Dhabi International Airport, arab. مطار أبوظبي الدول) (IATA AUH, ICAO OMAA) on Abu Dhabissa, Yhdistyneissä Arabiemiirikunnissa sijaitseva lentoasema. Lentoasemalla on yksi kiitotie ja asema sijaitsee 27 metrin korkeudessa meren pinnasta. Lentoaseman kautta kulki vuonna 2002 3 986 665 ihmistä. Asema toimii myös Etihad Airwaysin solmukohtana.


title: Abu Dhabin kansainvälinen lentoasema

text: Luettelo yhtiöistä, jotka liikennöivät Abu Dhabin kansainväliselle lentoasemalle.